text:
Namata ng’alaga ffiga ye eyakabi.
ANNET Namata mwana nzaalwa y’e Kasubi mu Kampala. Omulimu akola gwa kwolesa misono mu kibiina kya Jana Modelling Agency, era ng’asoma mu ttendekero erimu erya waggulu. Yayogedde ne HENRY KASOMOKO ku bintu by’akola okwekuumira ku mulembe.
Omukyala okufuna ekitiibwa alina okulabika obulungi. Kino akikola nga yeeteekamu kaasi n’anyirira.
Nze okulabika bwenti, ffiga yange ngirabirira ereme kundalukako. Nnyiikira okulya ebibala naddala ebirimu amazzi amangi nga wotameroni, amapaapaali, emicungwa, emiyembe, ssaako ebirala.
Kun ngattako okunywa amazzi agaera buli lunaku. Bino bwe mbirya mu bungi kinnyamba okulya emmere entono ne sigejja nnyo.
OLUSUSU:
Ffeesi n’olususu okulabika nga bisikiriza mbisiiga ebizigo bya ‘ultra violete’ ne ‘body oil’.
Kuno kwe ngatta okukola masaagi n’okugenda mu sawuna, ebiyamba olususu okutuuyana ne lufulumya obutwa bwonna.
ENNYAMBALA:
Buli lugoye ndwambala, kasita luba nga lunyumira ffiga yange. Omulimu gw’okwolesa emisono gwe nkola gulaga abantu biki ebiri ku mulembe, nneesanga nga sitera nnyo kweroboza mu ngoye ze nnyambala .
Wabula engeri amagulu gange gye gali amawanvu ate nga malungi, nnettanira nnyo obugoye obumpi, naddala obuwale bwa ‘patra’ obukoma mu bisambi.
Engoye ntera kugula eziri wakati wa 50,000/- ne 100,000/-.
Engoye z’emikolo ezimanyiddwa nga ‘dinner dresses’ nazo zinnyumira era zindabisa bulungi. Zino nzigula 100,000/-ne 200,000/- okusinziira ku musono n’edduuka mwe nguze.
Langi nsinga kwagala ya kakobe ne ppinka kuba zindabisa bulungi engeri gye ndi mweru.
Wano nga yeekolako.
ENSAWO:
Zino tezintwalira nnyo biseera naye bwe mba nteekeddwa okugikwata njagala ntonotono, entono ezimanyiddwa nga ‘Clutches’.
Mpozzi ebiseera ebimu nsitulako ku nnene naddala nga tugenda okwolesa emisono.
Ensawo nzigula wakati wa 20,000/- ne 80,000/-. Sirina kifo kya nkalakkalira we nzigula, wabula bwe nsanga ensanyusa nga ngigula.
ENVIIRI:
Kumpi buli musono ogujja ku katale nnali ngisibyeko, wabula akaviiri ka ‘human hair’ kannyumira nnyo. Okukasiba nkozesa 30,000/-, okuzikolako tulitimenti. Okusiba zimmalako wakati wa 50,000/- ne 90,000/-.
ENGATTO:
Nsinga kwambalangatto za bukondo buwanvu naddala ez’ekika kya ‘gladiator’ . - Zino zinnyamba okutambuula obulungi n’okuggyayo obulungi ffiga yange. Nzigula mu maduuka agatunda ebyabakyala mu Kampala. Nzigula okuva ku 60,000/- okudda waggulu.
Ebiseera byange eby’eddembe ntera okukola ku dduyiro okusobozesa omubiri gwange obutagejja. Kuno kwe ngatta okuwuga naddala ku wiikendi.
Ebyokwewunda mbissaako amaanyi
OMUKYALA atambula n’omulembe kizibu okusuulirira ebyokwewunda. Bino birina engeri gye byongera ku bbeeyi y’omukyala ne bw’aba nga by’ayambadde si bya bbeeyi nnyo.
Ebyomu bulago n’eby’oku matu ntera kwambala ebigendera ku ngoye ze mba nnyambadde. Mbigula okuva ku 5,000/- okudda waggulu.


c: text/html

text:
Kampala
ZIRABA ne mwannyina Nakijoba nga bamaze okukebera ebifaananyini by'abawala akalulu kaagenda wa nfuuzi ng'ono yali muwala mulungi wabula ng'omulimu gw'akola gwa mutindo gwa wansi anti nga mutunzi wa kyalaani.
Omuwala omulala eyali omuyivu nga wa diguli ng'ewaabwe bagagga yali si mubalagavu olwo Nakijoba kwe kulemera ku nfuuzi eyali erabika obulungi. Mwannyina Ziraba yasigalamu akakunkuna anti nga n'esibuka abagagga ayagalayo naye n'agumira ku kyasalibwawo mwannyina.
Nakijoba agamba nti kikafuuwe okuleeta omukazi omubi mu kika kuba ayinza okubazaalira abaana bakibijjigiri n'agamba, ' Tulina kuwasa mulungi eky'okubeera enfuuzi si nsonga kasita alina omulimu twakoowa abakazi ab'ennyindo ezaleeruuka gy'oli nti mivubo gya baweesi!"
Ko Ziraba," Ky'ogamba nkiraba naye tomanya tuyinza okufuna ezadde eddungi n'ekirala tusobola okufuna obuyambi gy'asibuka ne twezimba".
Kyokka oluvannyuma Ziraba yajjukira enneeyisa y'abawala abava mu mpya z'abagagga ne yeekuba yekka endobo.
N'agamba mwannyina, 'Baaba nange nneekubye bwe ndowolerezza ebyogerwa ku bawala b'abagagga naddala bayisaamu abasajja ababawasa amaas. Buli kirowoozo ky'oleeta ekizimba takirabawo sirina getyabira kalimu buwuka!"
Nakijoba, "Kasita naawe ebintu obimanyi waaki oyo gw'otoolage na mu bantu nti oyo ye mukazi wange? Ate abo tebabeera na bujja nneeyaano naddala bwe bawulira nti ofunyeeyo muganziwo.
Ziraba, " Ka tugambe nti bakadde be bayinza okutusuula omukono mu byetaago byaffe naye omukwano bwe gukeewa okigwako. Eyakuyitanga mwami olwo ng'akuyita birala bw'ava awo n'akulangira obwavu"
Nakijoba, " Oyo n'amala anoba obulwako gy'omunoonyeza anti obeera otya okwetantala okugenda gy'azaalibwa si kulwa ng'abagagga bakuvuma nga basuubira nti ggwe omutulugunya omwana waabwe.
Ziraba, "Baaba ky'ogamba kituufu nze nnalabako omuwala eyanoba kyokka mmotoka nnamba yava gy'azaalwa n'etikka ebintu by'awaka byonna ng'omusajja atunula. Yakandanga kuwoza ogwo omufaliso gwange ng'omuwala amulangira nti ng'ogujja wa ggwe lunkupe?"
Nakijoba, " Otyo kasita ggwe wennyini ebizibu ebibaawo ng'owasizza mu bagagga obimanyi kati ssaabafumbo tulina kumugamba nti tusibidde ku nfuuzi ekirungi n'omuwala awulira ng'obufumbo abwagala, tugende n'oyo"
Abooluganda batuuse ku nzikiriziganya. Kiki ekyaddako?
Ebyaddako birinde wiiki ejja

robotstxt: allowed

filter: keep


text:
Pano z’amasannyalaze g’enjuba ezikozesebwa ku kyalo. Eno egabanya amaka 10.
Bya Henry Nsubuga
Okuzaala kujaagaana n’ab’e Misindye ekisangibwa e Goma mu Mukono baazaala omwana abaggye mu kibululu buli maka n’agawa ekitangaala nga kati buli w’oyita ku kyalo kino waakayakana wadde tebalina masannyalaze ga UMEME.
Faaza Lazaalo Luyinda kino ky’ekirabo ky’awadde abatuuze b’oku kyalo kwe yakulira okubaleetera amasannyalaze g’enjuba bagobe enzikiza ku kyalo.
Faaza Luyinda agamba nti ekimu ku byansinganga okumutiisa ku kyalo kino kwe yakulira y’enzikiza.
Agamba nti: “Nakulira mu mbeera mbi nnyo, ekyampaliriza okusoma ennyo n’ekigendererwa eky’okubbula ekyalo kwe banzaala. Ekyalo kyange tekwali masannyalaze ng’ebitabo tubisomera ku tadooba ng’oluusi omukka ogwo gutulwaza.
Amazzi twagakimanga wala mu kibira ate ng’eriyo ensozi empanvu ddala nga n’amazzi gano era makyafu. Bwe kyatuukanga ku masannyalaze nga gujabagira, ng’obudde wano ewaffe e Misindye buziba ssaawa 12:00 ez’olw’eggulo olw’obutaba na kitangaala eky’amasannyalaze ng’ebitundu ebirala. Awo nno zaagendanga okuwera ssaawa 2:30 ez’ekiro ng’ababbi beesaza okukirako ow’akagatto akamu.” bwatyo Fr. Lazaalo Luyinda bw’alojja ennaku gye yayitamu okuva mu buto.
Yagaggya Yitale
Faaza Luyinda bwe yafuna omukisa okugenda mu Italy, kyamuyamba okutuukiriza ekirooto kye eky’okubbula ekyalo kye okukiggya mu kizikiza n’okukifunira amazzi amayonjo.
“Essuubi lyajjawo bwe nagenda okusoma e Italy olwo mikwano gyange bwe bandaba ne beewuunya nnyo Omuddugavu okugenda okusomera ewaabwe. Bambuuza mbannyonnyole ekiri ewaffe nange ne sibeekwekerera.
Bampa obuyambi ne bampa ebyuma by’amasannyalaze g’enjuba n’amazzi.
Mu 2006 Abayitale bano beesitula n’ebyuma byonna ne bajja babikolerako ddala n’okubisibayo yinvaata n’okulaba nga nayikondo esimibwa ate ng’eno baagiggya eri ewala n’esembera okuva gye twali tukima amazzi mu kibira.
Kati nnina essanyu nti abantu amazzi banywa mayonjo ate n’amasannyalaze gaaka buli kiseera we bagaagalira nga tegavaako.”
Abafunidde n’amazzi
Mu mwezi gw’omukaaga ogw’omwaka guno, Abayitale era baakomyewo ne bongera okuyamba abantu ku nsonga y’amazzi nga basitula omutindo okuva ku nayikondo ate ne babawa amazzi ga ttaapu agakozesa amaanyi g’enjuba.
Fr. Luyinda agamba nti emabega nga bakyakozesa nayikondo baafunaga ekizibu eky’okuba nti buli kadde ng’ebyuma bifa ate nga nabyo okubikola bya ssente nnyingi ate ng’oluusi abantu baba ensimbi ezo tebazirina.
Amazzi ga taapu gano gakozesebwa abantu ku byalo 3 okuli Misindye, Namyoya n’ekitundu ku Jjoggo. Ate amasannyalaze mu kusooka gaali gaweereddwa ebyalo bibiri okuli Misindye ne Namyoya kyokka ebyuma bi yinvaata ebyali biteereddwa e Namyoya ababbi ne babibba era bano kati baddayo mu kibululu. Amasannyalaze ku kyalo Misindye gagabanyizibwa okuva mu bitundu bisatu kye bayita senta 3 nga buli senta egabanya amaka agali wakati we 10 n’e 12.
Pulojekiti y’amazzi n’amasannyalaze zaaweebwa erinnya erya Kisa kya Maria nga waliwo obukiiko obubiddukanya. Ssentebe wa pulojekiti zino Vicenti Kivumbi yagambye nti amasannyalaze gakozesebwa amaka agasoba mu 40 okuli n’essomero.
Kivumbi agamba nti buli ssenta emu erina olukiiko olugiddukanya nga luno lwabagawo amateeka agafuga abantu abali ku ssenta eyo. Mu nkola eno, abakozesa amassanyalaze baasabibwa okusasula wakati w’ennusu 3,000 ne 5,000 buli mwezi.
Ate ku mazzi, buli famire ekozesa amazzi esuubirwa okusasulayo 2000/- omwezi. Ensimbi zino ku masannyalaze zisuubirwa okuddaabiriza bwe wabaawo ekifudde n’okugula bbaatule ebbanga ly’okuzikyusa bwe liba lituuse. Ate ne ku mazzi bwe guli nga bwe kiba kyetaagisizza okubaako ekikolebwa ssente ezisasulibwa kwe bakwata.
Basse ababbi
Kivumbi yategeezezza nti baasanga ekizibu kinene nnyo mu babbi abaabatawaanya ennyo nga Yagambye nti abatuuze batuuka ekiseera ne beekyawa ne bateega ababbi bano ne babakuba ne babookya era nti ababbi nga basatu battibwa ne bookebwa ate abalala ne batwaliba ku poliisi okutuusa lwe baafunawo ku kalembereza.
Fr. Luyinda agamba nti okusomoozebwa kw’alina mu kiseera kino kwe kuba nti eriyo abantu abaagala okukozesa amasannyalaze oba amazzi kyokka nga bano ate tebaagala kusasula obusente obutono obwasalibwawo okuba nga busasulibwa okulaba nga pulojekiti zino zibeerawo ebbanga lyonna.
Alina n’enteekateeka ey’okuzza amasannyalaze ku kyalo ky’e Namyoya gye gabbibwa gye buvuddeko. Fr. Luyinda agamba nti embeera y’obwavu esusse obukooza abatuuze ku kyalo kino akagiri, emusuza atunula era alina enteekateeka okulaba ng’atandika pulojekiti y’embizzi azigabire abantu abasobola okulunda basobole okwenogera ku ssente.


text:
EBYEDDIINI
Msgr. Kanyike
ZABBULI etugamba nti omusiru y’oyo agamba nti Katonda taliiyo! Tujja kuwulira mu kitabo kya Yoswa 24,1-2a.15-17,18b ng’agamba ebika bya Yisirayiri nti Omukama eyabaggya mu buddu mu Misiri gwe bateekwa okuweereza kuba ye Katonda yekka.
Ate mu Vangiri ya Yoanna 6, 60-69 tujja kuwulira nti abantu bwe basoomozebwa enjigiriza ya Kristu beesanga nga nzibu okutuukiriza abamu ne bamwabulira. Kye yava abuuza Abatume be nti nammwe munaanjabulira? Ne baddamu nga bayita mu Petero nti ssebo tunaagenda w’ani, ggw’olina ebigambo by’obulamu obutaggwaawo.
Bakristu baganda bange kati twebuuze nti mu bulamu bwaffe kiki kye tukulembeza? Mpozzi emirundi mingi twesanga ng’obulamu bw’ensi butusikiriza okutuwa essanyu ery’obuliwo ne twerabira nti ekikulu mu bulamu bwaffe kwe kusuubira okufuna essanyu eritaggwaawo.
Ekigambo kya Katonda kirimu okusoomoozebwa nga kitujjukiza nti awatali Katonda tewali kisobola kutuwa ssanyu lyanamaddala.
Bangi bavudde ku Katonda ne batandika okunoonya essanyu mu ssente, mu buyinza n’ebirala. Katonda bw’aba ng’akyalina ekifo mu bulamu bwabwe atwala kisembayo. Katonda ajjukirwa ng’oli afudde, olwo ne balowooza okumutwala okusabirwa.
Paulo mu ssomo eryokubiri agamba abafumbo nti buli omu atuukirize Katonda by’amusaba. Abasajja batuukirize omulimu gwabwe nga baagala bakyala babwe nga Kristu bw’ayagala, anti yawayo obulamu bwe okubeera Klezia.
Enjigiriza ya Paulo eggyawo abo abalowooza nti abasajja banyigirize abakazi n’abo abalowooza nti wandibaddewo omwenkanonkano. Paulo akiyigiriza nti singa buli omu azannya ekitundu kye, ensonga Katonda kwe yasinziira okututonda omusajja n’omukazi eba etuukiriziddwa awo ffenna ne tuweereza Omukama kuba ye Katonda waffe.
Awo nno abafumbo okwagalana kitegeeza Paulo ky’atuyigiriza gamba nga okulowooza ku munno gw’owadde omutima gwo okusinga okwerowoozako wekka.


text:
Kampala
Singa nsiibulukukira ku sigala waliwo omutawaana?
Yee, waliwo omutawaana. Sigala takkirizibwa mu mateeka g'Obusiraamu. Okusiibulukukira ku Haraamu kibi k'abe sigala. Manya nti sigala akosa obulamu bwo.
Singa njagala okulya ddaaku naye ne nzuukuka nga ziweze ssaawa 12, nkola ntya?
Tewaba kya kukola okuggyako okusiiba wadde tewalidde ddaaku. Ddaaku si kakwakkulizo ka kusiiba, wabula bw'otomulya osubwa emikisa ntoko nga Omubaka Muhammad (S.A.W) bwe yatuyigiriza.
Nsobola okunywegera mukyala wange nga nsiibye naddala nga ancamudde?
Yee, tewali buzibu era tekyonoona kusiiba kwo, wabula tokirwako nnyo kuba ojja kwereetera obuzibu.
Wabula ow'okwagala okungi ekisingako kwe kukireka okutuusa ng'osiibulukuse.


text:
Empapula eziriko enyunzi ezigguka ku Lithueenia
Zino z'empapula eziriko enyunzi ezigguka ku Lithueenia:Laga (50 ezikulembera | 50 eziddako) (20 | 50 | 100 | 250 | 500).
- Rwasha (← Empapula eziriko enyunzi ezigguka ku luno)
- Bupoolo (← Empapula eziriko enyunzi ezigguka ku luno)
- Template:Bulaaya (← Empapula eziriko enyunzi ezigguka ku luno)
- Bulaaya (← Empapula eziriko enyunzi ezigguka ku luno)
- Vilnius (← Empapula eziriko enyunzi ezigguka ku luno)
- Jonava (← Empapula eziriko enyunzi ezigguka ku luno)
- Kaunas (← Empapula eziriko enyunzi ezigguka ku luno)
- Klaipėda (← Empapula eziriko enyunzi ezigguka ku luno)
- Template:LTU (← Empapula eziriko enyunzi ezigguka ku luno)


text:
Akeezimbira
Kalina ya Jjuuko gye yazimba mu kapoloti akafunda e Munyonyo.
Bya Meddie Musisi
Akalya amaggwa ke kamanya bwe kagakyusa naawe eyagula poloti enfunda, nga tonnatandika kuzimba, sooka ofune abakubi ba pulaani abalungi abanaasobola okukuwa pulaani y’enju ennungi egya obulungi mu kifo ekifunda.
Enju eya kalina nnungi okugizimba mu kifo ekifunda kubanga oba osobola okugyisaamu byonna by’oyagala.
Kalina ekuyamba nti, osobola bulungi okuteekawo ebisenge byonna by’oba oyagala.
Ebisenge by’abaana abalenzi n’abawala osobola okubiteeka ku mwaliiro ogusemba waggulu.
Omulangira Martin Jjuuko nannyini maduuka aga Praise Shops, agamba nti bwe baamulabira poloti e Munyonyo ku lwe Salama, bwe yagituukako yasooka butagisiima ng’alaba nfunda nnyo.
“Kyokka oluvannyuma bwe nagitwalako abakubi ba pulaani bansiimirako ekifo era kwe kumpa amagezi nzimbeko kalina”, bw’agamba.
Ayongerako nti ekyamwagaza ekifo kino wadde nga wafunda, kwe kuba nga kiri kumpi n’ekkubo ate nga bw’abeera waggulu alengera bulungi amazzi kubanga omwalo gw’e Ggaba guba gumuli kumpi.
Enju ya Jjuuko eno abazimbi be gye banaatera okuggyako engalo, agamba nti emuwemmenseeko obukadde obusoba mu 200 kyokka ate nga tannagimaliriza kubanga ayagala okugiteekamu ebintu eby’omulembe era asuubira kubiggya bweru.
Agamba nti yamaze dda okufuna abakugu mu kuyooyoota empya abagenda okumuyambako okusimba ebimuli mu luggya lwe era abategeera obulungi ekikka ky’ebimuli ebisimbibwa mu bifo ebifunda ate ne bitabeera kafuutiiko.
Jjuuko agamba nti enju tezimbika era ye kye yakola kwe kukwata empola kubanga singa yali agitaddeko ekifuba ekisukkiridde osanga ate yandimuyingiridde mu bizinensi ne kimukosa.
Emmeeme katale, naawe bw’oba osiimye ekifo, eky’okuba nti poloti erimu gy’oyagala okugula nfunda tekisaanye kukuggya ku mulamwa.


text:
Ssebalamu (mu katono). Yagulidde abakozi be n’abapangisa ku bizimbe bye tikiti bayingire mu kivvulu
OMUGAGGA w’omu Kampala John Ssebalamu ayongedde okulaga amaanyi bw’agugumudde oguzimbe [ Mall] ogwogerwako nga ogugenda okusinga obunene ku luguudo lw’e Ntebe.
“ Byonna bye nzimba wano nabikoppa China ne Dubai gye mmaze emyaka nga nsuubula ebyamaguzi byange “John Ssebalamu bwe yagambye.
Yagambye nti asuubira nti ekizimbe kino kigenda kukoleramu abasuubuzi abasoba mu 1,000 era ekipakingibwamu mmotoka ezisoba mu 1,000. Yategeezezza nti agenda kukiggulawo ku nkomerero y’omwaka guno. Ekizimbe akituumye Freedom City Shoping Mall.
Bino yabyogedde wiiki ewedde bwe yabadde agula tikiti z’ekivvulu ekitegekeddwa Bukedde Leediyo Embutikizi, Bukedde Olupapula ne Bukedde Ttivvi .
Yaguze tikiti 400, ng’agenda okugabirako abakozi be tikiti 200 endala aziwe abawuliriza n’abasomi ba Bukedde .
“Njagala nnyo abakozi bange naddala abazimbi era be nzigulidde bagende balabe ebibeera mu bivvulu era nange nja kubeerayo” Ssebalamu bwe yagambye.
Ekivvulu kye yawagidde kigenda kubeerawo ku Ssande nga December 4 omwaka guno mu kisaawe e Nakivubo n’asaba bonna abalina obusobozi n’abaagala okudigida bagendeyo.
Ng’oggyeeko Freedom Mall gy’azimba, ye nnannyini akeedi eyitibwa Money Centre eyali Mini Price, Naiga Chambers ku Ben Kiwanuka, Freedom Centre ku luguudo lwa Nakivubo, SEBCO Planet eyazimbibwa awaali konteyina Village era alina ekkolero ly’engoye e Najjanankumbi.
Yagambye nti ekimusobozesezza okufuna ebyobugagga by’alina y’e nkolagana ennungi gy’alina n’abantu naddala abamupangisaako amaduuka n’abamuzimbira.
Yagasseeko nti akeedi egenda kubeerako, bbanka, wooteeri , amaduuka ag’omulembe, ebifo omusimbibwa mmotoka, bbaala, ne ofiisi.
“ Pulojekiti eno si ya ssente nnyingi nnyo kubanga nzimbisa abazimbi be ndudde nabo era be mmanyi obulungi. Naakakozesa ssente ntono, ng’obuwumbi 15 bwokka,” Ssebalamu bwe yagambye.
Wabula agamba nti ettaka kwagugumudde akeedi eno yamala kusengulawo bantu era bangi baasooka kugaanirawo kyokka oluvannyuma n’abasasula bonna ne bamuviira. N’ennyumba z’abapangisa ezaali zisigaddewo nga nnannyini zo abeera mu Amerika naye yamusasula kati tewali abanja.
Wabula bwe yali atandika okusenda ekifo kino yafuna ekyekango, ettaka bwe lyaziika abantu abasoba mu basatu mu 2010 bonna ne bafiirawo. Poliisi yasooka emuyimiriza wabula oluvannyuma yamukkiriza okugenda mu maaso n’okuzimba era kati ali kumpi kumaliriza kizimbe kino.


text:
Kampala
Stecia Mayanja
Bya Josephat Sseguya
OMUYIMBI wa Eagles Production Stecia Mayanja era ng’aweereza pulogulaamu ya ‘Kulya Cash’ ku Bukedde Ttivvi ali mu keetereekerero ka kutongoza entambi ze essatu.
Twamutuukiridde n’atunnyonnyola ku bulamu bwe n’alaga ani gw’ayimbako mu nnyimba ze essatu ezikutte akati omuli ‘Kantinti’, ‘Kabalagala’ ne ‘Equaliser’.
Guno gwe mulundi ogugenda okusooka nga Mayanja atongoza bukya atandika kuyimba mu 2002.
Nga January 20, 2012 waakubeera ku Club Obligatto ng’okuyingira 20,000/- ne 30,000/-. Enkeera waakubeera ku Afronica Bar e Kasangati ku 5,000/- ne 10,000/- ate nga January 22 agende ku Explorer ewa Zzana.
Wonna awerekeddwaako abayimbi ba Eagles Production bonna, Judith Babirye, Mariam Ndagire, Haruna Mubiru, Angella Kalule n’abalala bangi b’agamba nti bajja kuleka abalabi nga basanyufu.
Obulamu bwe
Stecia okufaananako abayimbi abalala, naye obulamu bwe bwetooloolera ku bidongo, baana be ababiri, bbandi ya Eagles.
Wabula mu by’omukwano, azze afuna obulippo okutuusa lwe yafuna bba gw’asuuta, Busuulwa Kitaka omusuubuzi w’emmotoka. Ono abasinga gwe boogerako nti Stecia gw’ayimbako mu ‘Kantinti’ ne ‘Kabalagala’. Ate bwe yayimbye ‘Equaliser’ abantu ne babitebya nga Stecia bw’ayimba ku muggya we (oba gy’ali?) mbu engeri gye yazaalidde Busuulwa, kati naye amukubye ggoolo ey’ekyenkanyi!
Oluyimba luno yalufulumizza oluvannyuma lw’okuzaala mu July wa 2011 era lukutteyo ng’enjogera y’ennaku zino bw’eri.
Equaliser
Stecia agamba nti oluyimba luno yaluggya mu bantu ku mikolo gy’azze ayimbira ng’abakazi bamusaba abakubire akayimba akasobola okulumya baggya baabwe.
Kitaka ne Stecia nga lwe beeyanjula mu bakadde.
Equaliser kitegeeza kukola kintu kya kyenkanyi nga mu mbeera eno kiyinza okutegeeza nti, ‘mukazi muggya bw’aba yazaala omwana ne munne yazadde, bwe baba baamwanjudde ne munne bamwanjudde, bwe baba baamukubye empeta ne munne bagimukubye...’
Kabalagala
“Luno naluyimbira baze Busuuwa”. Stecia agamba nti Busuulwa amulaze laavu n’awulira ng’emutuuse ku bwongo era bwe yajjukira kabalagala engeri gye yamuwoomerangamu nga muto, kwe kumuyita kabalagala.
Kantinti
Stecia yategeezezza nti aliko omusajja gwe yayimbako naye tasobola kumwogera. Yagasseeko nti alina ddiiru gye yakola n’omusajja ono. “Abaagala okumanya ddiiru eno, mujje mu bivvulu byange mujja kugitegeera...” bwe yagambye.
Laavu ya Stecia
Stecia okufuna Busuulwa yamala kwawukana ne Charles Ssekyewa. Yategeezezza nti abantu bangi balowooza nti akyayagalana ne Ssekyewa wabula n’agamba nti ebyo byaggwaawo dda era nti okumwagala yali ‘accident’.
Baasisinkana ne Ssekyewa mu Splash Band mu 2002 nga Mesach Ssemakula tannamutwala mu Eagles mu 2004.
Nti Ssekyewa yamwewulirirangako kubanga ye yalina ky’alinawo ate nga Stecia atandika butandisi era yafunayo n’omukazi omulala ye n’amusuulawo.
Awo we yava okwagalana ne Meddie Kanyike gwe yasooka okuzaalamu omwana kubanga bombi baali baavu nga buli omu alina obudde bwa munne.
Kyokka aba ateredde mu Eagles ate ne Ssekyewa ne bamuyita abeegatteko. Ssekyewa yaddamu okumutokota n’akkiriza kubanga ne Kanyike yali atandise okwekola obusolosolo.
Ayongerako nti laavu eno eyookubiri teyawangaala kubanga Ssekyewa yaddamu okwemoolera mu bintu naye kwe kusalawo amute n’amala emyaka ebiri nga talina musajja okutuusa lwe yafuna Busuulwa amunaazizzaako ennaku.
Asanga Kitaka
Lumu yali ku bbaala ye e Makindye, Kitaka eyali kasitoma we ow’olulango n’amusaba baagalane. Yamuteerawo obukwakkulizo era n’abutuukiriza era kati basanyfu.


text:
Napooleon Bonapat
Napooleon Bonapat (Napoléon Bonaparte) (15. o'gwomunaana 1769-5. o'gwoogutaanu 1821) mukusooka Napoleone Buonaparte yeyali koonsuli wa Bufaransa eyasooka okuva ku mwaaka 1799 ate naaba kabaka Napooleon I okuva 18. o'gwokutaanu 1804 paka 6. o'gwomunaana 1814. Nga achaali wa'maanyi Napooleon yafuga chenkana Bulaaya yonna. Kaakano nga ettaka lye,amajjege naabantu be anga bebasiinga obuungi mu bulaaya yonna. Mu olutalo lwa Waterloo Napooleon baamusiba era ne bamutuulwa ku chizinga cha Saint Helena eyo jeyafiira.
[kyusa] Bulaaya mu biseera bya Napooleon
Napooleon bwe yabeerera mu maje, Bulaaya yalimu ensi nga 300 ezeefuga. Mu bunen Rwasha enga yeezisiinga ne kuddako Swiiden. Kaakano Bufaransa yalimu abantu obukadde 28, Bugereza obukadde kumi. Napooleon bweyataandikira okukurira amaje ga Bufaransa e Yitale,Bulaaya yali yeekutuddemu ebituundu bibiri,mukituundu ekimu abwagira Bufaransa ante mukirala abajiwakanya.


text:
Embaga z''abasomi
Embaga y’olunaku
Hannington ne kabiite we. Ku ddyo nga beenywegera.
Lyabadde ssanyu jjereere nga mwanamulenzi Hannington Mulanghi, omukozi ku Bukedde Ttivvi yeewangulira ddaalingi we, Catherine Nakiganda omukozi ku Channel 44.
Omukolo gw’okugatta gwabadde mu Lutikko e Namirembe oluvannyuma ne basembeza abagenyi baabwe ku Arizona Center e Mengo.
Abagole beeraze amapenzi nga baakamala okugattibwa bwe beevuze mu mmotoka emmyuufu ey’ekika kya ferrari nga mbikule.
Hannington, Ronald Kaggwa amyuka maneja wa Bukedde Ttivvi ne banne nga basitudde omugole omukazi
Kwabaddeko ne Benzi bbiri n’emmotoka ekika kya Bettles nnya abalala mwe baatambulira.
“Sigenda kwerabira lunaku lwe nnasisinkana Catherine! Olwamutunulako, nnalaba ng’enjuba enkubye mu maaso olw’obulungi bwe.
Mmotoka abagole (mu katono) mwe baatambulidde.
Kuno kwe yagatta empisa, obukozi ate ng’atya Katonda, ekyampaliriza okubaako obugambo bwe mmusuula era okuva olwo siddanga mabega okutuusa lwe tugattiddwa mu bufumbo obutukuvu,” Hannington bwe yawaanye kabiite we.
Abamu ku bawala abaawerekedde.
Ate ye Catherine agamba nti ekyasinga okumwagaza Hannington musajja atya Katonda, asalawo era n’alemera ku kiki ky’ayagala, muntu w’abantu, omukozi ate nga mulungi ku ngulu ne munda.
Keeki abagole gye baagabudde.
Catherine ng’agabula bba.
Hannington azaalibwa omwami Elias Wabwire Muwesa n’omukyala Margaret Wabwire e Tororo Butalejja. Ate Catherine azaalibwa omwami Muganga
Edward n’omukyala Alice Namazzi e Namungoona. Mu baasanyusizza abagenyi mwabaddemu, Mesach Semakula, Lady Mariam , Yoyo, Hellena Nanjego, Maureen Nantume, Fifi daKwiini n’abalala.


text:
Kampala
ABAFUMBO bafunye obutakkaanya oluvannyuma lw’omukazi okukwata bba enfunda eziwera nga yeefulukutira mu nsawo ye n’aggyamu ssente ze ekintu ky’agamba nti kimumazeeko emirembe.
Joan Nalumansi ow’e Kyengera Mugongo mu Ggombolola y’e Nsangi ye yawawaabidde bba Moses Mujuni ng’agamba nti ayitirizza okumubba ssente. Nalumansi omusuubuzi w’amatooke yagambye nti ssente zonna z’aba akoze olunaku azitereka mu nsawo ye enkeera n’azitwala mu bbanka kyokka tazisangamu ng’ate awaka babeerawo babiri bokka.
Yayongeddeko nti ne ssente z’akameeza omusajja z’aleka okulabirira awaka abadde azibba mu nsawo ye (ey’omukazi).
Kino kireeseewo obutakwatagana mu maka omukazi kwe kuddukira mu FIDA okwebuuza ku bannamateeka. Baawandiikidde omusajja ono ebbaluwa nga babayita okugonjoola ensonga zino wiiki ejja.


text:
Beera n'obuvunanyizibwa ku bulamu bwo.
Obuvunanyizibwa kitegeeza okutegeera nti obuwanguzi buva mukusalawo
kiko ekikulu mu byolubiririra ate n'obukulu bwebiseera nebirala
by'ogya okweyamba.
Tambulira bulijjo ku ebyo byewasalawo ebikulu
n'ebyo by'olubirira.
Okusalawo ku ebyo ebikulu mu bulamu bwo bulijjo tobilekera mikwano
gyo gyokka.
Sooka kkola ebyo ebikulu:
Gendera ku ntegeka yo mubukulu bw'ebyo byoyagala okola era toganya
kintu kyonna kuwugula.
Bulijjo lowoleza mu buwanguzi.
Obuwanguzi buli mukukola kyonna kyosobola okuganyula bosoma nabo,okuganyula
gwe wennyini ne abo abakusomesa. Bw'oba omaze okusiima by'okola
mu ngeri eno obubonero bwofuna bukuyamba buyambi kulaba wa w'oyimiridde
naye nga gwe kyoyagala okimanyi.
Sooka otegere abalala kyebagamba oluvannyuma
nawe ogezeeko okulaba nti bakutegera singa oba nga olina kyonnyonnyola.
Okugeza bw'oba olina kyewemulugunya mu mu kuyiga oba bubonero
bwo nga obwo, sooka weteeke mu kifo ky'omusomesa olyoke olabe
ngeri ki gy'oyinza okumunnyonnyola mu namatira.
Nonya bulijjo engeri entuufu ey'okumulungula
mu ebikalubye.
Okugeza bw'oba totegedde by'oyiga toddingana biddingane nga obisoma.
Nonya ekkubo eddala. Tukirira ku musomesawo, ekibinja mwosomera
oba abayamba ku basomesa olabe. Oyinza n'okutukirira
abali ku mulimu gw'okusomesa obukodyo mukuyiga.


text:
Engeri Y'okuyiga N'obukodyo Bwakwo:
Okuyiga n'obwegendereza
Okulowooza n'obwegendereza yengeri y'okusalawo
nobwegendereza ate nobumalirivu ku kintu kyetugenda okola.
Amakubo mukulowooza n'okuyiga
n'obwegendereza
Webuuze ebibuuzo bino wammanga:
- Omulamwa guluwa?"
- Omuwandiisi akomekerezza atya ku mulamwa?"
- Omuwandiisi awadde nsonga ki alyoke asalewo ku kyawandiika?"
- Wegendereze kuba oyinza okusalawo obubi okugeza nga oyita
mu kutya, okwesasira, okweyambisa obubi ebyo kwosinziira okusalawo.
- Omuwandiisi yeyambisizza ebyo ebituufu mukusalawo kwe.
- Ekituufu kyangu okuzuulwa
- Ebirowoozo sibyangu kutugerekeka butuufu bwabyo naye
nga biyinza okuba ebituufu oba ebikyamu.
- Omuwandiisi akozesezza lulimi ki. Okugeza alaze nnyo nti
kyayogerako kiva mutima era akisimbyeko nnyo amanyo oba nedda?
- Abasoma n'obwegendereza betaaga okusussa olulimi luno
amaso basobore okumanya oba ensonga ntuufu.
Bino byebimu kwotegerera abo
abalowooza n'obwegendereza.
- Bamanyi bulungi obwomuntu bwabwe, tebatera kwerimba.
- Sibangu bakozebwa bantu balala balina bigendererwa ebikyamu.
- Kizibu okubabuzabuza.
- Babuuza ebibuuzo.
- Okusalawo kwabwe bakwesigamya ku kituufu kyebamanyi.
- Batera okufanaganya byebayiga bwebatyo nebazuula biki ebibigatta
awamu.
- Mumagezi basobola okwetengerera.
Ekiddirira


text:
somehuntersloveangels:
bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye bye
(Source: firebreathingsquirrels, via demented-fangirl)


text:
NZE Winnie Nabukeera mbeera Buikwe.Nnoonya musajja atya Katonda ate ng’amanyi amapenzi. Njagala ali wakati w’emyaka 27 - 50 ng’alina omulimu. Omwetegefu okumwanjula mu bazadde bange nkubira ku ssimu 0777154736.
Nze Rogers, mbeera Munyonyo. Njagala omukazi ali wakati w’emyaka 23 - 35. Kuba 0759757410.
Nnoonya omuwala nga tazaalangako ajje tutandike obulamu. Njagala ali wakati w’emyaka 18 - 20. Nze nnina emyaka 24 nga mbeera Ggaba. Nkubira ku ssimu 0759137643. Owe Ngabi n’Engeye tumutawaana.
NZE Jimmy. Njagala omukazi gwe tunaabeera naye. Njagala ali wakati w’emyaka 19 -29. Nze nnina 20. Njagala gwe nnaayanjula kasita aba ng’akola ate nga mulungi kuba nange nkola.Asiimye kuba 0758912521.
Nnoonya sugammami ananteekamu ssente tukole omukwano. Ali siriyaasi kuba 0774357337.
NZE Sike, nnina emyaka 28 nga mbeera Kitintale. Nnoonya omukyala ali wakati w’emyaka 25 - 35 ng’akola ate nga mumalirivu okufumbirwa. Ow’ennyonnyi n’Engo temutawaana. Kuba 0758031548.
NZE David, nnina emyaka 21 nga mbeera Zzana. Nnoonya omukazi omulungi ali wakati w’emyaka 18 - 20. Kuba 0758101000.
NZE Mick nnina emyaka 20,mbeera ndejje nnoonya omukazi wa myaka 19 - 29 ayagala okuzaala ate ng’akola kuba
nange nkola. Njagala gwe tuneeyanjula naye mu bakadde ate nga mulungi mu ndabika. Asiimye kuba 0753880558.
NNOONYA omukyala ali wakati w’emyaka 18 - 35. Njagala ng’alina omulimu omulungi ate nga mulungi kuba nange siri mubi. Kuba 0752181823 oba 0702766072.
NZE MKJ, ndi mukozi wa bizinensi ate nnina kye nneekoledde. Ndi wa myaka 35. Njagala omukyala omusomesa oba omusawo. Kuba 0702389903.
NNOONYA sugammami mulage omukwano omutuufu. Nze Frank era njagala anaasobola okundabirira obulungi. Omutuufu kuba 0754061667.
NDI musajja Mucholi, nnina emyaka 32. Njagala omukazi alina ssente, eyeevuga ng’ali wakati w’emyaka 25 - 50. Kuba 0751515117.
NNOONYA omukazi eyeesuza nga munene nga mukyalira ne twesanyusa. Kuba ku 0753379775.
NZE Ronald. Nnoonya sugammami nga yeevuga, mulungi mulage omukwano. Asiimye kuba 0752276148.
NZE Christopher. Njagala omuwala ali wakati w’emyaka 24 - 28 ng’akola. Nze nkola. Omwetegefu kuba 0784486500 oba 0714486500.
AMANNYA nze Ronald Ssenfuka, mbeera Kawempe. Ndi muvuzi wa bodaboda. Nnoonya omukyala alina ssente kuba 0789755800.
Nze Peter Kaweesi mbeera Masanafu.Nnoonya omukazi omunene ali wakati w’emyaka 27 - 35. Njagala alina omulimu ogw’obuvunaanyizibwa gwe nnaayanjula mu bakadde. Ateekwa okuba n’empisa. Kuba 0755437078.
NZE Isma ku Villa - Maria Kariro. Nnoonya omukyala atasussa myaka 40 ng’alina ewuwe. Nze nnina empisa. Kuba 0778749557.
NNOONYA omukazi ali wakati w’emyaka 20 - 25. Njagala asobola okundabirira obulungi kuba nange ndi musajja mulungi. Njagala Mukatoliki kuba 0773486941.
Nze Prezo. Nnoonya sugammami nga yeevuga. Sifaayo ku myaka. Nze nnina emyaka 27. Kuba 0754636481.
NNOONYA sugammami ali wakati w’emyaka 35- 40. Njagala nga yeesobola bulungi. Kuba 0793086580.
NZE Gerald, nnina emyaka 30. Njagala sugammami ng’ali wakati w’emyaka 30 - 45 ng’alina ku ssente. Kuba 0785277055 oba 0756913808.
NZE Joe, njagala omukyala omukakamu, atya Katonda ayagala enkulakulana ng’alina ku ssente. Njagala ng’asobola okunfunira eky’okukola kuba ndi mukozi nnyo. Saagala abipinga. Kuba 0717539478 oba weereza ebikukwatako ku savosca@yahoo.com.
Twagala baakutuwasa
NZE Racheal Nakimuli, nnina emyaka 20 mbeera Makindye. Njagala omusajja ali wakati w’emyaka 21 - 30. Omwetegefu kuba 0772357654.
NZE Molly Nassali, nnina emyaka 29 n’abaana babiri. Nze mbeera Ntebe. Nnoonya omubeezi okuva ku myaka 38 n’okweyongerayo. Njagala ng’alina empisa, eddiini ate ng’akola kuba nange ndi mukazi mukozi. Asiimye kuba 0753361920.
Nze Sarah, nina emyaka 33. Nnoonya omusajja ow’empisa, omuntumulamu, atali muyaaye. Njagala ali wakati w’emyaka 37 - 50. Ali siriyaasi yekka wandiika ku salaisarah@yahoo.co.uk
NZE Liz, nnoonya omusajja omwetegefu okubeera nange mu bulamu , mu bulwadde, mu bwavu, ne mu bugagga. Njagala ali siriyaasi nga mwetegefu okwekebeza omusaayi. Saagala muyaaye n’abiipinga. Oteekwa okuba ng’oli wakati w’emyaka 30 - 45. Asiimye kuba 0705905353.
Nnoonya omwami gwe tunaabeera naye mu mukwano wakati w’emyaka 40 - 55. Nze nnina emyaka 35 n’abaana babiri. Omwetegefu okubeera taata kuba 0774994781 oba 0775624504.
NNOONYA omwami nga yeevuga, yasoma, alina omulimu. Nze ndi musawo era saagala muyaaye. Njagala ali wakati w’emyaka 25 - 40. Nze nnina emyaka 25. Ndi ku ssimu 0758563881.
NJAGALA omwami alina ku ssente nga teyatomerwa ndiga. Njagala omwetegefu okufuuka taata. Nnina abaana babiri era nnina emyaka 35. Kuba 0703385335.
NNOONYA omusajja nga mwesigwa, amanyi omukwano, si muyaaye. Nze nnina omwana omu era ndi wa myaka 19. Njagaala omuddugavu omutono ng’ali wakati w’emyaka 25 - 30. Omwetegefu kuba 0754935044 oba 0779636054.
NZE Annet, mbeera Kasubi. Njagala omusajja ali wakati w’emyaka 40 - 45. Nze nnina emyaka 35. Njagala anakkiriza okwekebeza omusaayi. Kuba 0772494433.
NNOONYA sugaddadi ow’okufumbirwa. Njagala ali wakati w’emyaka 30 - 38. Nze mbeera Bulenga. Omwetegefu kuba 0779695797.
Amannya nze Betty, nnina emyaka 30. Njagala omusajja ali wakati w’emyaka 30 - 40. Owembogo tokuba. Essimu yange eri 0755906330.
Okulabula
KKAMPUNI ya New Vision n’olupapula lwa Bukedde tetuvunaanyizibwa ku biyinza okuva mu kufulumya abantu abanoonya wadde ebiyinza okubaawo nga bamaze okufuna abaagalwa. Obuvunaanyizibwa bwaffe bwa kufulumya ebyo ebituweerezeddwa mu mabaluwa, essimu, omukutu gwaffe ogwa 8338 ne email. Kirungi bw’oba ofunye akusiima , omusisinkane n’omuntu omulala yenna gwe weesiga ate mu kifo eky’olukale. Ekirala, bw’oba oweereza obubaka bwonna kozesa ennamba yo ey’essimu sso ssi ya mulala. Gy’oweererezzaako obubaka gye tujja naffe okufulumya.


text:
Kampala
Bya SHEIKH KASULE NDIRANGWA
ABASIRAAMU mwegayirire nnyo Allah mu mwezi guno omutukuvu ogwa Ramadhan ataase eggwanga lyaffe ku ttemu erigenda mu maaso kumpi buli lunaku. Muzuukukeeko buli kiro musaale esswala ey’ekiro era mwegayirire Mungu atutaase ku ttemu lino erikudde ejjembe.
Singa omuntu asiiba mu butuufu bw’okusiiba, bwe yeegayirira Allah amusonyiwa buli byonoono byonna. N’olwekyo kano akaseera ke katuufu eri buli omu okusabira ebikolobero bino ebisusse mu mwaka guno. N’abo bennyini abeenyigidde mu bikolwa bino, mubiveemu era nammwe mwegayirire Allah asobole okubateekamu emitima emirungi egirumirwa abalala nga mukimanyi nti nammwe mujja kufa musisinkane omutonzi wammwe era muvunaanibwe.
Musabire n’ebizibu ebirala byonna buli omu by’alina Allah ajja kubaanukula era abibavvuunuse. Omuwandiisi ye Disitulikiti kaadi wa Kampala, nga bwe yabitegeezezza Meddie Musisi.


text:
Ssenga
BAKAZIBAGGYA batabukidde mu lumbe lwa bbaabwe, omugenzi Ssaalongo Joseph Zziwa e Galamba - Wakiso.
Entabwe evudde ku ngabana y’emizigo esatu omugenzi gye yaleka. Nabweteme Zziwa ow’empeta kyokka ng’omugenzi tamulinaamu mwana ne Nnaalongo Norah Nakaye eyazaalira Zziwa abalongo be baatabukidde mu lumbe.
Ssaalongo teyaleka kiraamo kyokka ng’alina amaka e Jjagala ku luguudo lw’e Ssemuto wamu n’emizigo gy’abapangisa e Galamba.
Wabula mukyala mukulu wadde nga talina baana akalambidde nti ye mukyala ow’empeta alina okutwala eby’obugagga bya bba byonna.
Abekiika bayingidde mu nkaayana zino nga bagamba nti Nnaalongo atwale emizogo gyonna esatu asobole okulabirira abaana.
Nabweteme olwawulidde bino n’anyiiga ensonga n’azitwala mu FIDA emutaase. Bannamateeka ba FIDA bawandiikidde ab’ekika ebbaluwa ebayita wamu ne bannamwandu bombi bagonjoole ensonga zino.


text:
Kampala
OKUFUNA olubuto Namutebi kwamuzaalira ebitukula makaayi by’azaalira ensiko. Eyali alina essuubi mu musajjawo nti osanga olumu balibeera bonna lyamuggwaamu akalenzi bwe kaamuteresa erya Mugema... ettu.
Nakijoba bw’alaba nga mwannyina bimwonoonekedde n’ayagala atuukeko ew’omuganga alabire ddala azuule ensibuko y’ekikwa ky’obutafuna mukazi we kiva.
‘Mwana wa taata kirabika waliwo eyakutuulira ku muzing’oonyo akulemesezza okufuna omukazi bandagiridde omukugu akwambulule naye ogendayo ng’ensawo enywedde’ Nakijoba ayatulidde mwannyina.
Ko Ziraba, ‘ Oli mutuufu we bituuse omukugu yeetaagisa mpozzi ekiyinza okutulemesa y’ensawo enjabayaba’. Nakijoba, ‘Omuganda agamba nti tezibula mukwate tujja kwekwatakwata tulabe eky’okukola anti eno yoleke!’
Ziraba, ‘Genda obuulirize baaba okomewo ontegeeze ekiriwo’ Olw’erinnya Ziraba lye yali atandise okuzimba ku mulimu ne mu Luweero, baatandika okumuyita ku mikolo ng’embaga n’emirala.
Mwannyina aba tannakomawo kumutegeeza bya ssente ezeetaagibwa omuganga n’afuna kaadi okuva ewa mukwano gwe ng’amusaba amuwerekereko ku mukolo ogw’okwanjulwa.
Baali bagenda Kasaala ekyesudde mayiro nga bbiri okuva e Luweero. Kyokka omukolo gwalimu ekisiraani abamu
gwe baayita omukisa anti enkuba yakeera kutonnya ppaka kuzibya. Abako nga bamaze okugemebwa nga bwe kiri ensangi zino
baalagibwa weema we baaali balina okutuula ng’etimbiddwa bulungi. Ziraba yasemba mabega ku lunyiriri okwali kutudde abako.
Bwe yayisaayisa amaaso gaggukira ku Namutebi olwo ensonyi ne zijula okumutta. Namutebi yaddamu okwekola obusolo kuba mu kulamusa abagenyi yagwa mu kifuba kya musajjawo ekyatengula abaali ku mukolo era ne bamusimba amaaso.
Eby’embi ne ssenga ow’ensonga yali oyo yennyini Ziraba gwe yali amanyi obulungi eyamuweereza enkota y’ettooke. Kyokka oluvannyuma kyategeerekeka nti omuwala eyali ayanjula yali mukulu wa Namutebi ng’abeera ludda lw’e Nakulabye.
Omukolo gwali mu maka ga kitaabwe omuto. Byali bya mpuna kubanga essaawa ey’okunoonya omuko gwe bagenda okwanjula bwe yatuuka ssenga ow’ensonga yayitira ddala mu maaso ga Ziraba nga bw’amukimba.
Nga bazzeeyo e Luweero mukwano gwa Ziraba yamuyitiramu nga Banamutebi bwe baazaalibwa abangi nti era oyo eyamwanjula waakusatu mu luggya olwo.
‘Mpulira nti onoonya mukazi waakuwasa lwaki tofuna omu kw’abo kuba bawala ba mpisa wadde ng’okusoma kwabwe kwa munyoto’ Mukwano gwa Ziraba amuwabudde. Kumbe byonna byali bifu! Linda omuganga ky’anaagamba Ziraba nga bagenzeeyo ne mwannyina Nakijoba. Kiki ekayabaawo? Birinde wiiki ejja.


text:
Bya Kizito Musoke
ENNYUMBA okubalibwa nti ewedde oteekwa okuba ng’omaze okugikola ‘finisingi’ oba okugiyooyoota ku ngulu ne munda.
Osaanidde okumanya obulungi ebintu ebyeyambisibwa mu kumaliriza ennyumba oleme kwejjusa ng’omaze okusaasaanya ensimbi. Ebintu ebisinga okweyambisibwa mu kumaliriza ennyumba kuliko langi, endabirwamu, amayinja, tayiro, layimu, ‘undercoat’ ayamba okuzibikira obutuli ku bisenge n’oluwawu. Omuzimbi Fred Mwesige ng’akolera mu ‘Mwesige and Kawuma Construction Company’ annyonnyodde engeri omuntu gy’ayinza okweyambisaamu ebintu ebyo okunyiriza enju.
Langi:
Langi ejjira mu bika bibiri ey’amazzi n’amafuta. Ate mu bika bino, waliwo gye bakola ng’egumira obunnyogovu n’eyo egumira ppereketya.
Edda abantu abasinga nga bakozesa ‘bbulaasi’ kyokka olw’okuba erekeramu layini ku kizimbe waliwo ‘loola’ zitundibwa mu maduuka g’ebizimbisibwa okunyiriza ennyumba wandibadde ozigula ne bakozesa ezo. Kyokka bw’oba olina ssente kirungi n’okozesa akuuma ak’amasannyalaze ke kasinga okunyiriza.
Langi okuwangaala kiba kirungi n’osiiga emikono egiwerako esatu oba ena ate era ekisenge kiteekwa okuba nga kiwawuddwa bulungi n’oluwawu okukiggyako obuyinjayinja ate atali akannya ne bassaawo ‘undercoat’.
Ekizibu kya langi, kiri nti abantu bagijingirira wandibadde ogigula ku bakozi abamanyiddwa obulungi.
Zino zitera kusibibwa ku kizimbe kya kalina kyokka n’ennyumba ey’okusulamu osobola okuzikozesa ng’ozissa mu madirisa aga ffuutu ttaano n’ekitundu obuwanvu okutuuka ku ffuuti mwenda oba kkumi obugazi. Oluggi nalwo luteekwa okuva ku ffuuti musanvu obuwanvu ku 14 n’okusingawo.
Endabirwamu ezisibibwa ku bisenge by’ekizimbe za njawulo ku zigenda mu madirisa oba enzigi era ezisinga okukozesebwa wano ziragirizibwa bweru.
Ekirungi ku ndabirwamu zireeta ekitangaala ekimala mu kizimbe. Kyokka ng’omulungi bw’atabulako kamogo, endabirwamu zaatika mangu era omuntu alina abaana abato kyangu okuzaasa nga bakasuka amayinja oba omupiira.
Amayinja:
Eno y’emu ku nzimba erudde era n’okutuusa kati ekyeyambisibwa era nga nnungi ku bizimbe nga wooteeri kuba galabisa bulungi ekizimbe. Amayinja mawangaazi era tegakosebwa mbeera ya budde ate singa ekizimbe kiba awantu awakulukutira ennyo amazzi kyokka gali ku buseere.
Tayiro:
Zeeyambisibwa ku bisenge ebweru ne mu luggya era abantu bazitwala nti ziri ku mulembe. Tayiro zisobola okumala emyaka nga zikyalabika bulungi kasita ozirongoosa. Ziwundibwa mu ngeri ya njawulo ne langi eziwerako. Ekizibu kya tayiro naddala singa zibeera zeeyambisiddwa wansi mu nnyumba, ebika ebimu biseerera era bisobola okukuba abakadde n’abaana abato ebigwo. Kyokka kino tekizigaana kulabisa kizimbe bulungi.
Layimu:
Ono y’asemba okugenda ku kisenge ekimaze okukubwa pulasita n’oluvannyuma langi n’eddako era ekisenge ekikubiddwaako layimu kikekkereza langi n’etagenda nnyingi.
Half-bricks:
Buno bw’osanga omuntu amanyi okubusiba obulungi mu dizayini esikiriza bulabisa bulungi ennyumba. Wabula obutafuma n’enkuba obutabuddugaza, nnannyini kizimbe alina okugula ‘vanish’ ne babusiiga ne bumelemeenya bulungi.


text:
Kampala
Amyuka Mituba II, Lawrence Kibirige (ku ddyo) ng’alumiriza Ssemanda (ku kkono) okukuma omuliro mu bavubuka.Ekif;Dickson Kulumba.
Bya DICKSON KULUMBA
ABAVUBUKA b’e Nabweru kyaddaaki beetondedde abaami ba Kabaka mu kitundu oluvannyuma lw’okubalengezza ng’entabwe eva ku nkozesa y’ekisaawe ky’eggombolola e Nabweru.
Kino kyaddiridde ensonga z’ekisaawe ky’eggombolola ya Mituba II Nabweru n’abavubuka b’ekitundu okusajjuka
ng’abavubuka balumiriza ab’eggombolola obutabawa mukisa gwa kuzannyiranga ku kisaawe kino ne bakiwa bakoleramu bizinensi ng’okutegeka ebivvulu.
Mu mbeera eno, abavubuka mu ngeri y’okusiiwuuka empisa baava mu mbeera ne bakuula obupande bw’Obwakabaka ku kisaawe kino. Kino kyawalirizza okuyisa olukiiko lw’abakulembeze ne poliisi balabe engeri gye bayinza okumalawo obuzibu buno.
Umar Ssemanda, omuyambi w’omubaka wa Kyadondo North, Kasule Ssebunya, yalumirizza ab’eggombolola nti
basusse okutegeka ebivvulu mu kisaawe kino ekintu ekimmye abavubuka omukisa gw’okuzannya omupiira. Yakikkaatirizza nti gavumenti yateeka ensimbi mu kuddaabiriza ekisaawe ekyo nga kiba kyabulyazaamaanyi obutakozesebwa bavubuka.
Wabula owa ggombolola Mituba II Nabweru, Joseph Kabenge yawakanyizza ebyogerwa abavubuka n’ategeeza nti eggombolola nga nnannyini kisaawe, erina emirimu egyenjawulo gy’ekolera
mu kisaawe kino. “ Embeera we yatuuka, tusasuza abakolera ku kisaawe naddala abaagala okukoleramu ebivvulu n’emikolo emirala kyokka abavubuka tetubasasuza bakikozesa ku bwereere,” Kabenge bwe yatangaazizza
mu lukiiko.
Entabwe okwava obutakkaanya bwonna be bakulira eggombolola okupangisa ekisaawe eri munnabyabusuubuzi Damus Katongole okutegeka ekivvulu ekyatandika ku August 16, 2012 nga kyakomekkerezeddwa ggulo ng’ate abavubuka baali bategese omupiira gwa Idd. Eky’abavubuka okukuula obupande n’okuvuma abakungu b’eggombolola kyawaliriza akuuma ettaka ly’Obwakabaka mu kitundu kino Ssaalongo Jamada Ssemakula okutwala omusango ku poliisi bwatyo n’aguwandiisa ku SD 1312082072. Olukiiko lw’asalawo nti buli yenna ayagala okukozesa ekisaawe kino alina okuyita mu ofiisi ya Mituba II kuba ekisaawe kino kiri ku ttaka lya Kabaka.


text:
Kampala
Museveni ng’ayogera eri abagole. Owookubiri ku kkono ye Bumba ng’addiriddwa Al-haji Ntege Sebaggala.
Bya Ahmed Mukiibi
PULEZIDENTI Museveni asiimye eyali Minisita ow’ebyensimbi, Hajati Syda Bbumba nti y’omu ku bantu abaamuyamba mu kulwanyisa effugabbi lya gavumenti ezaayita.
Museveni yagambye nti Hajati Bbumba ng’akyali muwala muto, yali mu kibinja ky’abavubuka e Katwe kye yakolagana nakyo ng’alwanyisa obwannakyemalira bwa Idi Amin.
Bino Museveni yabyogeredde ku mbaga ya Ismail Mpanga Bbumba, mutabani wa Hajji Abbey Bbumba ne Hajjati Syda Bbumba kwe yawasirizza Leila Naluwooza Mukasa ng’omukolo gwabadde ku Serena Hotel mu Kampala.
Gwetabiddwaako ebikonge bya gavumenti omwabadde baminisita n’ababaka ba palamenti.
Pulezidenti yagambye nti okuva lwe yasooka okulaba Hajati Bbumba ng’akyali muwala muto mu myaka gya 1970, abadde mukyala mukozi, omwesigwa n’amuwolereza ku mivuyo gya naggagga Hassan Basajjabalaba akyamuviirako Palamenti okumuwaliriza okulekulira obwaminisita.
“Mwannyinaze Bbumba y’omu ku bakaada ba NRM abawulize abatasagaasagana ate nga mukozi, mulabidde ebbanga ddene, simufunagamu buzibu,’’ Museveni bwe yagambye.
Yamukulisizza olwa mutabani we Ismail okufuna obufumbo, abagole n’abawa ebbaasa omwabadde ssente ze yabagambye okugulamu ente nnusubulaaya ttaano.
Syda Bbumba yasabye Pulezidenti nti, ekibinja kyabwe eky’e Katwe, abafuule bakaada bebyenfuna bamukwatireko okununula Bannayuganda mu byenfuna naddala okulwanyisa obwavu nga bayita mu kutondawo emirimu.


text:
Kampala
Oluwombo lw’enkoko olulinze okuliibwa.
Bya FAITH NAKANWAGI
EBULA ennaku musanvu zokka tutuuke ku lunaku lw’Amazuukira ga Mukama waffe Yesu Kristu. Olunaku luno abantu bangi abakkiririza mu Kristu balwesunga nnyo era bangi basinga kulowooza ku kiki kye bayinza okufumbira ab’omu maka gaabwe ne basobola okuyita mu lunaku luno nga basanyufu.
Mukyala Christine Nankya asangibwa e Kireka ku kidda e Namboole nga ye nnannyini Nassanga Restaurant, (erya Nassanga lya jjajjaawe) agamba nti ekijjulo kya Pasika olina kukitandika ku makya era nga kiba kirungi abantu bo n’obafumbira ekyenkya nga kya katogo k’amatooke akalimu ennyama.
Ennyama eno eneegenda mu matooke olina okugifumbako ekiro esobole okuggya obulungi era amatooke bwe gaba gayidde bulungi, giyiweemu oluvannyuma teekamu ebirungo omuli obutungulu, ennyaanya, kaloti, Green pepper, Royco n’akanzaali akatonotono.
Ennyama gy’otadde mu minwe bw’eba nsava, ebirungo bino tobisiika na butto. Oluvannyuma gabula ab’omu maka go ng’obaweereddeko ne caayi. Ng’abantu bavudde ku Kkanisa, sooka obaweeyo akatunda akakamule obulungi nga bw’oteekateeka ekijjulo kyaffe.
Bafumbireyo ku luwombo Wabula Mukyala Nankya agamba nti ku mulundi guno, ab’omu maka go bafumbireyo ku luwombo ng’ekintu eky’enjawulo ekitali kya bulijjo n’olunaku lusobole okubabeerera olw’enjawulo.’ Oluwombo luno ng’onoolufumba olina okugobererera bino:
Funa olulagala oluto nga temuli kituli oluyisseeko ku mulirong’okozesa essanja oluvannyuma luggyeemu omuzing’oonyo n’obwegendereza.
Bw’omala, funayo akagoye akayonjo oyise ku lulagala luno okusobola okuggyamu akasu k’omukka.
Olulagala luno luteeke mu kibbo era salako akatundu oketeeke wakati waalwo okwewala okuyulika.
Bwe luba lwa kinyeebwa, muno ssaamu katungulu kokka ne ka green pepper wabula otuzzi tupime nga tutono oluvannyuma lusibeeko waggulu akaaayi luleme kuyiika.
Oluwombo bwe luba lwa nnyama oba nkoko, sekula katunguluccumu, ng’ali wamu n’akatungulu aka bulijjo, ennyaanya, akanzaali, Royco, kkaloti ne green pepper wabula byonna okola bya kigero toyitiriza. Kyokka teweerabira kusooka kukalirira kanyama k’onossa mu luwombo kasobole okuwoomera abali.
Bw’omala, funa entamu mw’onoolufumbira osseemu emizing’oonyo osseeko n’olulagala lusobozese empombo zino obutayingiramu mazzi. Empombo zino zifumbire ekiseera kya ssaawa bbiri zisobole okuggya obulungi.


text:
Bya HASIFAH NAAVA
‘MUNTU munno bw’ayogera ekintu olutatadde nga kyekuusa ku kufa okitwalanga nga nsonga nkulu kubanga mu mwaka Herman Basudde mwe yafi ira buli lwe yajjanga okutulabako ng’agamba nti ‘nze bwe nfanga endongo yange munziikanga nayo’ nga ffe tumanyi ali mu lwali,’ bw’atyo Dimintiria Namyalo, 77 nnyina w’omugenzi Herman Basudde bw’anyumya ku ngeri mutabaniwe gye yafa ate n’asigala ng’abanja endongo ye okutuuka lwe baasima entaana ye ne bateekayo endongo.
Namyalo agamba nti: “Nze wano e Bubondo mu ggombolola y’e Butenga mu disitulikiti y’e Bukomansimbi we nazaalira abaana bange omusanvu era omugenzi Basudde ye mwana wange omukulu.
Yafa nga June 11, 1997 mu kabenje ka mmotoka e Kabaale Bugonzi. Kw’olwo yali aguze emmotoka empya ey’ekika kya Landcruiser ng’agituleetera tugirabeko naye teyatuuka.
Bino okubaawo nga bukya mwaka ogwo 1997 gutandika, buli lwe yatukyaliranga ng’atugamba nti ‘bwe nfanga, endongo yange munziika nayo’ naye nga ffe tumanyi asaaga.
Nga wayise wiiki 3 nga tumuziise, abaali e Kampala baatukubira amasimu nga bagamba nti Basudde aloosa abantu ng’abagamba nti ayagala kumuteerayo ndongo ye.
Mu kiseera ekyo kitaabwe, Eria Katende yali asulirira kufa era eby’endongo saabifaako nga nsinga kufa ku mulwadde.
Naye lumu mba ndi awo, ng’emmotoka zizze bbiri okwali Kamunye ne Costa ng’abantu bazze n’endongo ye okugiteekayo era ne basima entaana ne bagimuteerayo.
Teyaddamu kubanja ndongo okuva olwo. Wabula nze olumu mmuloota era okusinga ajja musanyufu era talina ky’ayogera n’agenda.
Atera kujja mu biseera nga nnina ekizibu oba ekinneeraliikiriza. Buli lw’anzijira mbeera ndi awo nga wazzeewo omuntu okundaba.
Waliwo eyava e Kaseese n’andeetera ssente n’ebintu ebikalu ne nneewuunya era buli lw’anzijira mmanya nti ekizibu kye mbadde nakyo kigenda kuggwa era oba oli awo nga kiwedde.
Okuzaala omuyimbi kirungi kubanga wadde yafa kati emyaka 15, kizibu okumala wiiki ebbiri nga tewali azze kumbuuzaako naye nga kino bakikola lwa kuba Basudde.
Abajja okundabako mulimu abato, abavubuka n’abakadde okuva mu bitundu by’eggwanga eby’enjawulo.Aisha Nakitto Namwandu wa Basudde ayogedde:
Nange nali nkyali mu nnaku yange nga waakayita wiiki bbiri nga tumaze okuziika, ne wajja omusajja gwe saamanya mannya okuva e Mukono.
Yali talina bw’ayita mugenzi nga musawo wa kinnansi n’agamba nti omugenzi yaakamuloosa emirundi gy’atamanyi ng’amusaba okumuteerayo endongo.
Lwe yasooka okujja namugoba nga sikikkiriza wabula waayitawo olunaku lumu ng’agenze n’akomawo era ng’antegeeza ensonga ze zimu nange ne nzitegeezaako mikwano gy’omugenzi.
Waayitawo ennaku ssatu n’akomawo ng’asaba ayambibwe ku mugenzi eyali amufuukidde ekizibu olw’okumuloosanga buli lunaku ne yeeyama n’okugula seminti ow’okuzzaawo entaana naye ayambibwe.
Tuba tukyagugubye, Lawrence Mwebe eyayimbiranga mu kibiina kye era nga yali waakulusegere lwa mugenzi naye n’ajja n’atugamba ekintu kye kimu era tetwasibamu ne twekolamu omulimu ne tugenda ne tuteekayo endongo. Okuva olwo, omusajja oli ow’e Mukono teyaddamu kujja.
Yatusaba okumuteerayo endongo ye mu ntaana
Kizito Mukiibi muto w’omugenzi Basudde: Nga wayise wiiki bbiri nga tumaze okumuziika, mukyalawe Aisha Nakitto ye yasooka okutukubira essimu ng’atugamba nti omuzimu gwa Basudde gulina abantu be guloosa nga gwagala kumuteerayo ndongo ye.
Twasooka ne tubimma amazzi naye bwe twalaba nga ne Lawrence Mwebe atukubidde naye amuloosezza ne tukkiriza era mu wiiki eyookusatu twategeka ne bajja ne bagissaamu.
Twakwata ebitiiyo n’enkumbi ne tusima emabbali w’entaana nga tetwagala kusima mayinja ge baali bamutaddeko era bwe twatuuka ku ssanduuko ne tuteekayo endongo kungulu waayo.
Bwe twamaliriza ne tuddamu ne tuziikawo bulungi. Oluvannyuma omuvubuka Senteza eyali mu kibiina kye yagamba nti yali ali awo olumu n’amuloosa ng’amugamba nti ayimbe oluyimba nga lukwata ku ngeri abantu gye baali beerabiramu okumuteerayo endongo ye era naye n’aluyimba.
Nze ndowooza birimu ekiwaani
Immaculate Nabiryo, mwannyina w’omugenzi: Basudde we yafi ira nali Bungereza era amawulire gye gansanga n’okumuziika saamuziika era n’eby’endongo nawulira biwulire, wabula nasooka ne nzikiririza mu buli ekyayogerwa naye bwe byasukka ne mbibuusabuusa nti kirabika bya kiwaani nga mbuuza nti lwaki taloosa ba kika oba maama ate n’aloosa ab’ebbali?
Naye jjo lya balamu bangambyeko nti waliwo gwe yaloosa ng’amugamba nti ayagala amuzimbire enju ku malaalo era ne mbagamba nti bamugambe alooseemu nze naye tandoosanga ate n’eyaloota taddanga kati sibitegeera kubanga bang’amba yali avudde mu Butambala.
‘Nasoma ne Basudde’
Bernah Nantale: Nasomanga ne Basudde mu kibiina kimu era nga tubeera ku kyalo kimu n’okumuzika namuzika. Wabula nneewuunya okulaba nga bazzeemu okusimoggola entaana ye ne bamuteerayo endongo!


text:
Golden Jubilee
OMWEZI guno lwe guweze omwaka bukya muduumizi wa Poliisi mu Kampala n’emiriraano, Andrew Felix Kaweesi aleetebwa wakati mu kwekalakaasa n’obutemu obwali bukudde ejjembe. Ng’ebula omwezi gumu okujjukira emyaka 50 egy’ameefuga, Joseph Mutebi amusisinkanye n’annyonnyola by’alabye mu Kampala, by’akozeeko n’ebikyamubobbya omutwe.
KIKI ekifuula Kampala okuba ekibuga ekyenjawulo eri owapoliisi yenna?
Bw'okola obwapoliisi mu kitundu ekitali Kampala toyinza kumanya maanyi ga poliisi. Bwe bampa okuduumira poliisi mu Kampala kyasooka kunsoomooza okutuusa lwe natuula wansi ne nsoma engeri y'okukwatamu Bannakampala.
Nalaba nti waliwo olukonko wakati wa poliisi n'omuntu wabulijjo, okwekalaakasa okwa "Walk to work" kwali kususse okulumya abantu babulijjo, nga buli muntu atwala poliisi ng'omulabe waayo kubanga tiyagaasi yali afuuse wa buli lunaku.
Nalina okuyambako Lt. Gen Kayihura mu Kampala okulaga abantu nti poliisi si balabe ba bantu.
Kiki ky’okoze okuvvuunuka embeera eno?
- Ba DPC b'omu Kampala bonna nabakyusakyusa nga mmaze okwetegereza buli omu obusobozi bw’alina mu kitundu gye namusindika. Okuwa Bannakampala bonna ekifaananyi nti poliisi ya buli muntu okuggyawo kye babadde batusibako nti ya banene mu Gavumenti bokka.
- Okusomesa Bannakampala ebirungi ebiri mu kumanya amateeka agatandikirwako n'eddembe lyabwe singa oli aba agenze ku poliisi yonna.
- Okwongera empisa mu ba poliisi n'okumalamu abatamiivu n'abanywa enjagala nga bali ku mirimu. Mbadde mbakwata ne mbateeka mu kkooti za poliisi ez'empisa.
- Okulwanyisa abaserikale ba poliisi ababadde bakozesa obubi obuyinza bwabwe n'ebifo byabwe okutyoboola eddembe ly'obuntu gamba ng'omuserikale okukwata omuntu nga tamubuulidde nsonga n'abo ababadde batambuliza abasibe wansi wa kabangali gye tuteeka emirambo
Kiki ekisinze okukwewuunyisa?
Nsanze okusoomoozebwa nti abaduumizi ba poliisi mu Kampala abasinga baayita mu mikono gyange mu ssomero ly’abapoliisi e Masindi lye nakulira emyaka 14.
Nakizuula nti byonna bye nabasomesa nga si bye bakola. Wabula nakizuula oluvannyuma nti bye tusomesa mu bitabo oluusi byawukanamu n'engeri abantu gye beeyisaamu. Nalaba ensobi ze twali tukola nga poliisi nga tugumbulula Bannakampala abeekalaakasa ffe ffennyini ne tubongera amaanyi.
Nakimanya nti enkung’aana za bannabyabufuzi bano ziriwo mu mateeka era balina eddembe okuzikuba wabula nabategeeza nti balina okutegeezaako poliisi ne tukkaanya ekifo ekituufu.Kino kye kyabamalamu amaanyi, kuba bajjanga okututegeeza nga balowooza nti tujja kubagaana, tumaliriza tubakkirizza enkung’aana zaabwe ze baali baagala okukubanga buli lunaku ne ziggwaamu amaanyi.
Bannakampala baagala nnyo okwekalaakasa nga poliisi ebalemesa. Y’ensonga lwaki obujagalalo bwaggwaamu amaanyi.
Bagamba nti owuliriza nnyo oludda oluvuganya Gavumenti, y’ensonga lwaki Besigye obadde omuleka okwekalakaasiza mu kibuga n’okulya emmere mu butale.
Ndi muserikale mutendeke, amanyi eddembe ly'obuntu gye likwatibwamu nga siyinza kugumiikiriza wapoliisi yenna ayagala okuvumaganya poliisi ne Gavumenti.
Besigye ne banne baasanga omuntu omumalirivu alina ne ttiimu ye, emanyi ky’ekola era ne tumulemesa pulaani gye yalina ey'okwagala okukyayisa Gavumenti.
Abantu bagamba nti ggwe muduumizi wa poliisi mu Kampala asinze okulera ettemu ne batta abantu ng'otunula?
Edda abantu baali bafa! Buli kibuga bwe kiba kikula obumenyi bw'amateeka buba bwa maanyi. Naye eddagala ndirina:
Buli poliisi tugenda kugiteekako embwa era tuzimbye e Nakifuma ekifo embwa zino we zigendanga okuzaalira n'okuzikuliza.
E Nakifuma tugenda kutendekerayo embalaasi 1,000 ezigenda okukkakkanya obujagalalo n’obumenyi bw’amateeka ziyambe ku bapoliisi obuteekwasa nti tebalina mafuta. Embalaasi zigendanga kubuuka mu bbanga mita nga 20, zirinnye obugere bw’abeekalakaasa.
Obumenyi bw’amateeka bweyongedde kuba abatemu n’abalabbayi poliisi be yakwata ne babasibira e Luzira ebibonerezo byabwe ne biggwaako baakomawo ne batandikira we baakoma.
Bannakampala bayitirizza okutambula n'obutitimbe bw'ensimbi mu Kampala ekiteeka obulamu bwabwe mu matigga.
Abaserikale b'ebitongole ebikuumaddembe beenyigira nnyo mu butemu buno nga bakozesa emmundu ze baabawa okukuumisa ebifo.
Kati kiki ekikusoomooza buli lunaku?
Bannakampala abasinga batwalira amateeka mu ngalo, tebawuliriza poliisi, beetwala nga bamanyi a. Balowooza nti buli muntu ali mu kifo okukukolera ekintu olina kumuwa nguzi. Waliwo ne bannabyabufuzi abakozesa ofiisi zaabwe okutiisatiisa poliisi.
Lwaki wawera ekibiina kya Bangawa?
Kabaka bw'asiima okugenda mu kitundu kyonna talina kututegeeza, naye ffe nga Poliisi twenyiga mu nteekateeka ze waleme kubaawo buzibu.
Wabula abamenyi b’amateeka okuli ab’ewa Kisekka batandise okwenyigira mu nteekateeka ze nga bagamba nti bakola ku byakwerinda kwa Kabaka. Beeyita ba "Bangawa". Bazimba n’ebiyitirirwa ne basalako n'amakubo ne bagaana abantu okutambula nga tebabasoloozezza.
Poliisi mu Kampala ya NRM yokka?
Poliisi ya Bannayuganda bonna buli omu mu nzikiriza ye, wabula engeri NRM gy'eri nti y’ekola Gavumenti ate ng’abantu baagissaamu obwesige okumala emyaka etaano buli kye nkola mba mpeereza Bannayuganda.
Kaweesi bamuzaala ku kyalo Kyanjovu e Kyazanga mu disitulikiti y’e Lwengo. Alina diguli ssatu nga bbiri ziri mu busomesa n'eyokusatu mu byokwerinda mu National Defense College e Nairobi.


text:
Kampala
Bya Henry Ssennyondo
ABAKULEMBEZE b'e Katwe nga bali wamu n'ekitongole kya KCCA e Makindye bataddewo amateeka amakakali agakwata ku buyonjo ne balabula nti gwe bakwata ng’amasansa kasasiro waakutwalibwa mu mbuga avunaanibwe.
Amateeka gali 13 agateereddwaawo ng'era waliwo n'abantu abenjawulo abatambula nga balawuna ekitundu. Gakwata ku Zooni (10) ezikola omuluka gw'ekibuga ky'Abaddugavu eky'e Katwe: omuli Muwanga Zooni, Lufula, Kasule, White- Nile, Muwonge, Buliggwanga, Nawanku, Bagirinya, Ring Road ne Musoke Zooni.
Gano ge gamu ku mateeka gano:
- Buli muntu yenna ateekeddwa okuyonja ekifo mw’akolera oba w'asula.
- Buli akolera, asula mu maaso g'omwala oteekeddwa okugulongoosa, ebisaaniiko ng'abissa ku mabbali g'omwala.
- Buli Lwamukaaga olusemba mu mwezi, lwa lwa Bulungibwansi mu muluka gwonna.
- Tewali akkirizibwa kuyiwa kazambi oba okussa kaabuyonjo ku mwala.
- Buli maka oba omuzigo, edduuka lirina okubeera n'ekidomola omuyiibwa kasasiro.
- Abaasembeza obuyumba ku mwala, balabuddwa okusembezaayo emabega basobole okulekayo awagenda kasasiro agogolwa mu myala.
- Omuntu yenna anaakwatibwa ng'awadde omulalu yenna ekiveera oba ekikutiya kya kasasiro okumuyiiwa mu kifo ekikyamu.
- Teri muntu akkirizibwa kutambula ng'alya ebikajjo, amandaazi, okunywa amazzi n'asuula obuveera oba obucupa mu nguudo n'emyala.
- Anaasangibwa ng’afuka oba okweyamba buli w'asanze ojja kukwatibwa avunaanibwe.
- Buli muntu olina okuba mbega wa munno kuba anaakusuulira kasasiro okumpi ne w'osula oba w'okolera ggwe ojja okuvunaanyizibwa.
- Teri mupangisa akkirizibwa kubeera mu nnyumba etaliiko kaabuyonjo. Eno bwesangibwa eggalibwa.
- Omukulembeze mu kitundu anaasangibwa ng’awubisa abantu ku kulongoosa ekitundu n'okukikuuma nga kiyonjo naye ajja kuvunaanibwa.
- Anaakwatibwa ng'amenya erimu ku mateeka gano, waakuvunaanyibwa mu KCCA, poliisi, LC, KIEMP n'okusingawo.


text:
Kampala
Pasita Sserwadda ng’anyumiza abagoberezi obulamu bwe.
Bya Tonny Nsoona
Omusumba w’abalokole owa Victory mu Ndeeba, Joseph Sserwadda awuniikirizza ab’e Jinja bw’abategeezezza nga bw’atasobola kusekerera balwala nvunza kubanga naye zaamuluma.
Bino yabyogedde mu bujulizi bwe mu lukung’aana lw’enjiri olwatuumiddwa ‘Operation Phillip’, olumaze wiiki bbiri nga lubumbujjira mu kisaawe kya Mainstreet e Jinja.
Dr. Sserwadda yategeezezza nga ye bw’atasobola kuvuma yadde okuyeeyereza Abasoga nti baalwala envunza, kubanga kumpi buli omu yazirwala mu buto, nga ye engatto baazimugulira atuuse mu siniya esooka.
Enjiri ya Dr. Sserwadda abantu yabakutte omubabiro, bwe yagasseeko nti yasula akukunadde nga lumonde mu kikata, lwe baamutwala mu kibuga okumugulira engatto ew’Omuyindi, wabula katono akaabireyo ekigere ekimu bwe kyapimibwa nga kya sayizi 5 ate ekirala nga kya sayizi 6.
Agamba nti kino kyava ku kubeera nti yali muzannyi wa mupiira nga buli lwe baabanga bagenda okuzannya ng’ebigere ebya ddyo babinyogootola n’okubisika.
Yategeezezza nti omupiira katono gumulemese okwambala engatto anti kyali kimwetaagisa okugula emigogo 2, afunemu gumu, nga kitaawe tasobola kukikkiriza.
Wabula eyamununula ye Muyindi eyali omukujjukujju, eyasalawo engatto bagule zimupimiddwaako mu 1967, ng’ayingira siniya esooka e Kalungu. Kyokka kati agamba nti ebigere byatereera.
“Ennaku zino buli lwe nsanga engatto ennungi ngigula kubanga nava wala nnyo. Ekirala ewaffe, ennyama twagiryangamu emirundi 2 mu mwaka, ng’eriibwa ku Ssekukkulu ne Paasika, oluusi n’Olusooka omwaka,” Dr. Sserwadda bw’anyumya.
Yayongeddeko nti: ‘’Nneewuunya abantu b’ennaku zino, abagamba nti ennyama erwaza, abamu bagiridde mu bukulu nga beesobola olwo egenda kubalwaza etya?” bwe yabuuzizza. Dr. Sserwadda agamba nti ennaku zino okwesasuza ebiseera ebyayita, buli lw’asanga ennyama ennungi agula kisambi oba lubiriizi kubanga by’ayiseemu bingi ddala, takyetaaga kwerumya.
Yakubirizza Abakristaayo okunyweerera mu Bulokole nga bwe bayamba n’abantu abali mu bwetaavu wadde olumu babeera tebalina kimala nti kubanga lumu Mukama Katonda agenda kubaanukula balye ku bibala byabwe.
Yawadde ekyokulabirako eky’Abazungu abaali bakyalidde Bp. Makumbi, gwe baasanga taliiyo kyokka ne bagenda mu lukung’aana lw’enjiri, agamba nti wadde teyalina nsimbi yakozesa bye yalina ebitono n’ababeezaawo ennaku essatu ne baddayo ewaabwe. “Mu kugenda ku kisaawe ky’ennyonyi, omu ku Bazungu bano, yanziza ku bbali, n’ampa bbaasa nga bw’ang’amba nti ensimbi ze baalisaasaanyizza mu wooteeri okumala ennaku 3, basazeewo okuzimpa kubanga nze nabalabirira.
Ensimbi zino zaali doola 2,000 era naziwa munywanyi wange n’agenda nazo ebweru n’anguliramu mmotoka ey’ebbeeyi mu kiseera ekyo. Kyokka okuzituusa awaka e Bugolobi gye twabeeranga lwali lutalo anti ku mulembe gwa Idi Amin, nga kimenya mateeka okubeera ne doola,” Sserwadda bwe yategeezezza abaabadde mu lukung’aana.


text:
Mzee Zedde
TERI kibiina kisinga DP kumanya kuzannya byabufuzi eby’okukuba “bbusu”. Era kati aba FDC kye bava batunula empwangali, lwakuba Mukasa Mbidde owa DP yabakubye bbusu mu kulonda ababaka abanaakiikirira Uganda mu lukiiko olugatta amawanga g’Afrika ey’ebuvanjuba.
Bukya lukiiko olwo luzzibwaawo, NRM ne FDC be babadde beerondamu ababaka abakiika, olwo no aba DP, UPC n’abalala ne
basigala mu bbanga nga banjala ngalo.
Okukuba “bbusu” kye ki? Anti olaba munno ng’akutte ekyokulya, n’omusoonookereza, n’omukuba emikono, n’okimusuuza.
Kino kyennyini Mukasa Mbidde kye yakoze aba FDC. Yabalese bakyali mu by’okuzira okulonda kubanga “NRM etulyazaamaanya” ye n’abasoonookereza n’abakuba bbusu, n’agenda yeewandiisa ku luno afunire DP nayo k’eryako.
Sso nno aba DP bamanyi bbusu oyo n’okumwekuba bokka na bokka. Be baakuba akalulu akaaweekula polofeesa Yusuf
Lule (eyali Munna DP kakuzzi) ku bwapulezidenti bwa Uganda mu 1979.
Ate era polofeesa Lule Banna DP banne baamuddamu envuunulabibya ne beegatta ne Paulo Muwanga ne bamukuba bbusu ne bamulemesa e Nairobi, n’atasobola kukomawo kulondebwa nate ku bwapulezidenti bwa DP n’obwa Uganda.
Bw’olaba ng’embwa erumye ow’ekiwempe ate ggwe eyeetisse eddiba togeza kusigala mu maaso. Obanga aba DP bennyini
basobola okwekuba bbusu, ate bayinza batya okuleka aba FDC nga bayinaayina?
Mukasa Mbidde ng’amaze okugenda mu Arusha e Tanzania, n’awaaba era n’asinga omusango ogwa NRM ne FDC okukola
ekkweenyo ne beefunza ebifo byonna omwenda eby’ababaka abakiikirira Uganda.
Mbidde yeebuuza ky’afuna mu kkweenyo ly’okuzira okulonda, ng’ate akimanyi nti omuzizi azimba mutwe kyokka nga bo abatazize beeriira?
Wo ayi Mzee Zedde ng’alabye ennaku. Kale teebereza bw’ozira n’ozimba omutwe kyokka bo aba NRM ne basigala nga beeriira!
Ye ate omuzizi azira ddi? Azira ng’amaze kwegatta ne NRM ne beeriira ebisanja bibiri kyokka ng’ate ebintu bimwonoonekedde
olwo ate n’ayita aba DP bamwegatteko azire?
Tokimanyi nti ono alya n’oli alya y’emmere ewooma? Olwo yo DP erirya ddi ku mmere ewooma bweneesigulira ku ba FDC abalidde ne batiginduka?
Bagundi mukomye omuze ogw’okumala okulyangako bannammwe emmere ne mutiginduka, ate ne muva awo ne muyita
ba Mukasa Mbidde abafa enjala ne mubagamba babeegatteko mu kuzira emmere.
Eryo liba ttima lyennyini ery’eggingirizi. Sibalimba.


text:
Mzee Zedde
Nadduli
OMUMYUKA wa Pulezidenti Edward Sekandi aweereddwa amagezi aleme kudda mu kukonkomala ng’alinda ab’e
Mmengo bamutegeeze kye beetaaga kiteesebweko ku ky’okuddiza Buganda ebintu byayo.
Hajji Abdul Nadduli yasinzidde ku lutimbe lwa Bukedde TV n’agamba nti ebya Sekandi okuteeseganya ne Mmengo ku bintu bya Buganda, ebyo byakumala bumazi biseera.
Ssentebe wa Luweero Disitulikiti era amanyiddwa ennyo nga musajja wa Museveni ow’oku lusegere Nadduli, yagambye nti ab’e Mmengo tebalina kipya kye bajja kutegeeza Sekandi.
Yagambye nti, tewali kintu kya Buganda kitamanyiddwa, n’olwekyo mu kifo ky’okudda mu doyidoyi oba okudda mu kugereesa nti “ekiswa tekyabuuse wabula kyakuuludde”, leka Museveni akwate ebintu bya Buganda abiddize Kabaka awatala kwekookoota.
Nadduli yagambye nti Museveni tekikyamwetaagisa kudda mu kwekookoota ku bintu bya Buganda, kubanga birambikiddwa bulungi mu ndagaano ya Buganda eya 1955 ate ne mu Ssemateeka wa 1962.
N’agamba nti tekikyetaagisa kuteekawo nteeseganya za Sekandi ne Katikkiro J.B Walusimbi, kati ekirina okukolwa kimu kyokka ye Museveni okuddiza Buganda ebintu byayo nga bwe yaddiza Abayindi ebyabwe.
Awo nno Omuganda w’omuggweerako. Ennaku ezo Nadduli abadde adwadwalikana ne baminisita b’e Mmengo ng’abagamba nga bwe bamwogerako eby’ensimattu nti tayagala Buganda ne Kabaka waayo.
Kale ng’ani abadde akimanyi nti lwa kweyombyayombya, ku lwa Buganda ne Kabaka bonna bali bumu?
Newankubadde oluusi boogeraganira amafuukuule naye bonna bali ku lumu. Baagala Buganda eddizibwe EBYAFFE awatali kulonzalonza. Nadduli yajjukizza nti yadde ne mu kuzzaawo Obwakabaka , Museveni teyalinda kumala kussaawo mateeka.
Yagambye nti yasalawo busazi Kabaka n’atikkirwa e Naggalabi n’oluvannyuma Obwakabaka ne buyingizibwa mu Ssemateeka.
Ne ku luno Nadduli awadde Museveni amagezi addire EBYAFFE abiddize Kabaka ekyo kiggwe, olwo oba waliwo ebigenderako biryoke bikolebwe.
Wo Ayi Mzee Zedde ng’alabye ennaku! Kale teebereza okuggyako ensi okufa, naye nga Pulezidenti Museveni bw’atawuliriza magezi agamuweereddwa Nadduli we, gwe baatuula naye mu kasaka k’e Luweero mu biseera by’olutalo olw’okununula eggwanga mu mirembe, ate olwo aba asigadde kuwuliriza ani?
Nadduli agamba nti, Museveni k’akwata ebintu bya Buganda n’abiddiza nnyini byo awatali kwekwasa busongasonga, olwo anaaba amaze eggobe mu kibya. Ggwe ogamba otya? Oswi!


text:
Kampala
BW’OBA ogenda mu lukung’aana lwa Besigye, teweerabira okutwala akacupa k’amazzi. Amazzi si gakunywa wabula gaakunaaba ttiyagaasi mu maaso. Ennaku zino enkung’aana za Besigye zitandikira mu mizira egya “Besigye waffe abeewo”’ ate ne ziggweera mu miranga n’ebiwoobe ebya “Woowe tufudde” nga poliisi ekubye ttiyagaasi ow’omutyobooko mu bantu.
Ekikubisa abantu ttiyagaasi owomutyobooko si kirala, wabula kukaayanira Besigye. Abantu basalawo okuwerekera ku Besigye waabwe bagende nga bamukubira emizira bamuwaana, kyokka poliisi n’ebamuggyako emuwerekere bwoomu, n’ekiddirira ly’ettima eryokutulisa ttiyagaasi, nalumanya ne ssaalumanya bonna ne bakaaba!
Akulira poliisi mu Kampala n’emiriraano Afende Kaweesi yagambye nti poliisi tevunaanyizibwa ku abo abatuusibwako ebisago mu nkung’aana za Besigye, kubanga etteeka ligamba nti ategeka enkung’aana ne zibaamu ebirumya abantu, era yalina okuliyirira abo abalumiziddwa.
Etteeka Afende Kaweesi ly’ajuliza ly’eryo eryakolebwa ng’ensi tennagwa ddalu, era nga poliisi tennafuuka ya ttima etulisiza ttiyagaasi mu bantu mu ngeri ey’omutyobooko.
Kati ensi egudde eddalu ne poliisi efuuse ya ttima, n’olwekyo leka amateeka Afende Kaweesi gaakozesa, leka nago gakyusibwemu.
Tewali kubuusabuusa yo Ensi egudde eddalu, era kirabika abantu n’ettima lya poliisi tebakyalitya. Oyo ttiyagaasi tebakyamutya nnyo era eyo y’ensonga lwaki bwe bagenda mu nkung’aana za Besigye, bagenda n’amacupa g’amazzi ge banaanaaba mu maaso nga ttiyagaasi atulisibbwa.
Kyokka mu kifo kya poliisi okusalawo ate okulagirizaayo ttiyagaasi omulala asinga obuka anaakuulamu abantu amaaso, leka ebyo ebireetedde ensi okugwa eddalu bye biba bikolwako bitereezebwe.
Kirabika nga Besigye yekka y'aleese akasandali era yaasuza poliisi ng’ekukunadde. Era awo Mzee Zedde w'abuuliza nti mpozzi ebya Museveni okuteesaamu ne Besigye, ebyali byogerwako ennyo, byo byakkira wa?
Ab’e Katwe bwe babakubyemu ttiyagaasi era ne baboonoonera n’emirimu gyabwe, baatuuse okulaajanira Besigye ne bamugamba nti “ Mutuleke tukole” nga balaba ng’enkung’aana eziggweera mu ttiyagaasi zibamazeeko emirembe.
Naye ddala okuggyako okwonoona emirembe lwaki poliisi eyagala okulunda Besigye ng’erunda ente? Ye ate lwaki n’abantu bakaayanira okuleebeeta Besigye ne batuuka n’okwewaayo bakubwe ttiyagaasi ow’omutyobooko?
Lino bbulwabikolwa nandiki katwewungu ke kazze mu bantu? Kitalo.


text:
BAANA bange abafumbo mbeebaza okukuuma ebbugumu mu bufumbo bwammwe.Obufumbo okunyuma bwetaaga okubuyiiyiza omuli n’okusanyusagana.
Naye nno,waliwo ensonga abasinga gye mugayaaliridde eyinza okubamalako essanyu eryagendererwa mu bufumbo.
Ensonga y’okwogera ne munno ku ky’okwekebeza obulwadde bwa siriimu n’endwadde endala ez’ekikaba bangi mugibuusa amaaso.
Abasajja be basinga okutya n’okwewala okugenda mu bifo gye bakeberera. Naye buvunaanyizibwa bwo ng’omukyala mu maka okulaba ng’oyamba munno okumuggyamu okutya okw’ekika kino n’okumutegeeza ebirungi ebiri mu kwekebeza.
Kyokka bawala bange bangi temukoze kimala ku nsonga eno y’ensonga lwaki n’endwadde zongedde okwegiriisiza mu maka gammwe n’okubaleka ku bwa nnamwandu.
Mwasigaza gwa kufumba na kuzaala mpozzi n’okunoonya ensimbi buli lukya ne mutafissaawo kadde kakola ku nsonga ndala ziggumiza mukwano gwammwe.
Ekituufu kiri nti okunyumirwa obulungi obufumbo n’ababalaba batuuke okubeegomba mufune n’omukisa ogulera ku bazzukulu, mulina okumanya bwe muyimiridde ku nsonga y’obulamu bwammwe.
Okwerowooleza nti olina obulwadde ate nga tobulina kyabulabe nnyo lwa nsonga nti olemererwa okwekomako oluvannyuma gy’oyinza ate okubufunira.
Nga muli mu biseera byammwe eby’eddembe, munno mubuulire emiganyulo egiri mu kikolwa kino. Oluvannyuma musabe mu mukwano era omukulemberemu okutuuka mu kifo kino mukeberebwe. Okumanya bwe muyimiridde kibayamba okwetereeza n’okwongera okussa ekitiibwa mu mibiri gyammwe n’obutamala geegyagyamya.
Singa Katonda abasaasira ne musangibwa nga muli balamu,kibayamba okukyusa mu nneeyisa yammwe n’okutegekera ebiseera byammwe eby’omu maaso omuli n’abaana bammwe.
Mu ngeri endala kibayamba okwongera okwesigang’ana n’okwongera okubateeka mu layini entuufu. N’ekirala baana bange muyige okwogeraganya ne bannammwe ku nsonga y’okwekuuma.
Munno mutegeeze obuzibu obuli mu kulabankana naddala nga tayambadde kapiira ka “gakalimpitawa”.
Abasajja abamu okulabankana gwabafuukira muze gwe batayinza kumala gasuula. N’olwekyo abo be muteesiga mubakwate bulungi mu mukwano mubatunuze mu nsonga eno.
Ate nammwe mwennyini musaana mumanye nti okwagala ono n’oli kya bulabe kubanga mu ngeri eno mwe muyinza n’okuva omusajja akuttattana n’amaka gammwe gonna okutwalira awamu. Bino bwe munaabikola mujja kunyumirwa omukwano. Akuume.


text:
Kampala
Idi Amin
Bya EDWARD SSERINNYA
NG’eggwanga lisemberedde okuweza emyaka 50 egy’obwetwaze, ebyafaayo biraga nti lyakafugibwa abakulembeze mwenda era buli omu alina ekimujjukirwako n’okusoomozebwa kw’asanze mu kisanja kye.
SIR EDWARD MUTEES II
Yafuuka Pulezidenti wakati wa October 9, 1962 - 1966 ng’okuggya kwe mu buyinza kyaddirira ekibiina kye ekya ‘Kabaka Yekka’ okutta omukago ne UPC. Mu kulonda ababaka b’olukiiko lwa ‘General Assembly’ KY ne UPC baawangula ekibiina kya DP ekyali kikulemberwa, Ben Kiwanuka olwo Obote n’afuuka Katikkiro nga Muteesa ye Pulezidenti.
Omutaka Kavuma Kaggwa ow’e Kyaggwe agamba nti ebimu ku bijjukirwa ku mulembe gwa Muteesa kwe kuba nti gwe gwokka mu Uganda ogwalimu enfuga eya Federo nga n’abayizi abatuuka mu yuniovasite basomera bwerere wadde nga yasanga kisange oluvannyuma lw’enkola eno okutandikibwawo abafuzi b’amatwale mu 1948.
Agattako nti ku mulembe gwe gumu ssente za Uganda zaali nzito nnyo kuba olupapula olwali lusinga obunene nga lwa nnusu 100/-. Doola ng’egula 7/- zokka.
Okuva ku mulembe guno okutuuka ku gwa Idi Amin we yawambira obuyinza, ebibala omuli emmwaanyi ne ppamba nga bye bisinga okuvaamu ssente ate amatooke nga gasinga kuva mu masaza, Bugerere, Buddu ne Kyaggwe era abaalina ensuku baagatundanga ne bagaggawala.
Amasomero amanene mu budde obwo omwali, Namilyango, Kings College Buddo, Gayaza High n’amalala ng’abayizi basasula 350/- omwaka.
OKUSOMOOZEBWA
Okusomoozebwa kwa Muteesa kwaliwo luvannyuma lwa kutegeka kalulu ka kikungo mu 1964 ng’alubirira okuddiza Abanyoro amasaza gaabwe ery’e Buyaga ne Bugangayizi.
Kino Obote yakikola mu bugenderevu kuba Abaganda abaali mu masaza gano baagaanibwa okwetaba mu kalulu kano akaali kasalawo oba gasigala e Buganda oba gaddayo e Bunyoro.Kino kyanyiiza Muteesa kuba yali takkiriziganya nakyo n’akimanya nti Obote yali agenderera kumulyamu lukwe.
MILTON OBOTE
Yafuuka Pulezidenti nga April 15, 1966 ng’akozesa eyali omuduumizi w’amagye, Idi Amin Dada bwe yalumba Olubiri ekyavaako Ssekabaka Muteesa eyali pulezidenti mu budde obwo okuwang’angukira e Bungereza. Obote ekyo bwe yakimala kwe kukyusa Ssemateeka wa 1962 eyamuggonomolako obuyinza obujjuvu.
Omwaka ogwaddako yawera obufuzi obw’ensikirano mu Uganda. Kaggwa agamba nti ku mulembe gwa Obote abantu baalina emirimu era abayizi abamalirizza emisomo nga bagifuna mu bitongole bya gavumenti ng’obuyigirize bwabwe bwe bubeeyimirira.
Gavumenti ye bangi baagikyawa lwa kuggyawo bafuzi ba nsikirano, okutta abamuwakanya, okuggyawo enkola eya Federo n’okukyusa Ssemateeka wa 1962.
GEN. IDI AMIN
Ono obuyinza yabuwamba na mmundu nga January 25, 1971 n’abunyakula ku Obote bwe yali agenze okwetaba mu lukung’aana lw’amawanga agali mu luse olumu ne Bungereza e Singapore.
Amin ajjukirwa olw’okugoba Abayindi mu 1972, bizinensi zaabwe n’azigemulira bannansi ng’agamba nti abagwira baali bakola emirimu egitali gyabwe. Amin baali bamutya nnyo era nga tewali mukungu we ayinza kwetaantala kulya nguzi oba kubulankanya nsimbi za gavumenti.
Abantu baafuna nnyo ssente ku mulembe gwe nga bayita mu kukusa amagendo era bangi baatwalanga emmwaanyi ne bazitunda ebweru wa Uganda.
OKUSOOMOZEBWA
Ebyamuzaalira akabasa kwe kutandika okutta abantu abamuwakanyanga mu ngeri eyeekyeyonoonero abamu ne bawang’anguka nga bamutidde.
Ekirala yatandika okulumba eyali omukulembeze wa Tanzania mu budde obwo, Julius Nyerere n’akuba omugga Kagera omwava olutalo olwegattibwako Bannayuganda abaali mu buwang’anguse ne bamuggyako mu 1979.
YUSUF KIRONDE LULE
Nga Idi Amin aggyiddwaako, mu April nga 13, 1979 Yusuf Kironde Lule yalondebwa abaalwanyi abaava e Tanzania okukulembera Uganda wabula ne bamwefuulira mu bbanga ery’emyezi ebiri gye yamala mu buyinza ne bamuggyako nga June 20, 1979. Olwo baalonda Lukongwa Binaisa eyafuga okutuusa nga May 12, 1980.
Mu mwaka gwe gumu watondebwawo akakiiko k’amagye akaali kakulirwa, Paul Muwanga. Mu december, 1980 waaliwo okulonda kwa bonna nga kwesigamiziddwa ku bibiina byobufuzi olwo ab’ekibiina kya DP kwe kusimbawo, Dr. Paul Kawanga Ssemwogerere eyavuganya ne Milton Obote owa UPC ssaako Yoweri Museveni eyavuganyiza mu kya UPM.
DP akalulu yakawungula kuba yafuna ababaka 75 ku 108 wabula obuyinza obulangirira eyalina okulangirira obuwanguzi buno era ssentebe w’akakiiko akakutegeka,Vincent Ssekkono bwamuggyibwako omugenzi, Paul Muwanga n’alangirira nga bwe yeddiza obuyinza bwonna.
Muwanga yalabula okukaliga omuntu yenna aneetantala okulamngirira ebivudde mu kulonda ku kibonerezo kya kusibwa emyaka etaano oba okuwa omutango gwa 500,000/-.
Nga wayise ennaku ssatu, Muwanga yalangirira ebyali bivudde mu kulonda n’agamba nti UPC yali emazeemu ekigwo ekyaddirira okukola entegeka ey’okukomyawo munywanyiwe Obote okuva mu buwang’anguse n’amuwang’amya ku Bwapulezidenti.
Muwanga ye yali amumyuka ng’era y’akulira ebyokwerinda. Mu february 1981, olutalo olw’ekiyeekera lwabalukawo nga lutandikira e Luweero. Kino kyavaako amagye okwekutulamu agaali gawagira Tito Okello Lutwa ne gawamba obuyinza. Kyokka mu 1986 abalwanyi abaali bakulemerwa, Yoweri Museveni ne bavunika gavumenti ya Lutwa.
YOWERI MUSEVENI
Omulembe gwa Museveni gwatandika mu January, 1986 era gukyusizza ebintu bingi omuli okukulaakulanya eggwanga n’okuzimba ebibuga n’amasomero, okukola enguudo, okunyweza ebyokwerinda, okubangawo enkola eya Bonnabasome mu pulayimale ne siniya, okwongera okubunyisa amasannyalaze mu byalo n’ebirala.
Kyokka afunye okusoomozebwa mu bintu ebiwerako omuli abamu ku bakungu mu gavumenti ye okulya enguzi, ebbula ly’emirimu mu ggwanga,, ensimbi za gavumenti okubbibwa, obwavu n’ebirala.


text:
Kampala
Pulezidenti Museveni ng’abuuza Muky. Maria Kiwanuka (ku kkono) bwe yabadde atuuka ku palamenti okwog
TAATA Lukwago ow’e Makindye atunda amazzi g’emidumu ekidomola ky’abadde atunda 100/- kati akitunda 300/- olw’omusolo gavumenti gwe yatadde ku mazzi.
So era ne Budalah atunda amazzi g’asena ku luzzi lw’e Kabowa ekidomola ky’abadde atunda 200/- akirinnyisizza akitunda 400/- lwa gwa musolo gwa mazzi ogwayongezebbwa.
Ensi y’egudde eddalu kubanga n’omusolo gw’amazzi ogwayongezebbwa tegunnassibwa mu nkola. Bajeti ya Maria Kiwanuka erimu okwongeza emisolo, palamenti tennagiteesaako era tennagiyisa.
Wabula yo ensi bw’egwa eddalu omuntu y’aba omulabe wa muntu munne era olwo buli akwata munne atuga butuzi.
Newankubadde wakyaliwo okuwoza ku misolo egimu egiri mu bajeti ya Maria kyokka eri ba ‘mpulidde kamenya’ bo bakiraba nga ‘kisalidde mu ntamu’ era baatandise dda okuliira mu kavuyo.
Batuntumudde ebbeeyi y’ebyo bye batunda nga beekwasa bajeti ya Maria so nga tennassibwa mu nkola. Ensi bw’egwa eddalu olwo nga n’eyali munno akwerabira.
Bajeti ya Maria okutuuka ku ky’okwongeza omusolo gw’amazzi ekyo kikuleetera n’okulowooza nti gavumenti etandise n’okwerabira abantu baayo abagikuumidde mu buyinza.
Gavumenti teyanditadde musolo ku mazzi kubanga amazzi bwe bulamu. Abantu bonna abagagga n’abaavu bayimiriddewo ku mazzi. Noolwekyo amazzi bwe gafuuka amazibuokufuna olw’okugula obuwanana olwo obulamu buba butuuse okukaluba.
Kiringa bwe bandyongezza bbeeyi y’amafuta era ekyo kyali kitegeeza nti ne bbeeyi y’ebirala byonna ejja kulinnya kuba buli kimu kyesigamye ku mafuta.
Newankubadde abatunda amazzi be batandise okutuntumula bbeeyi y’amazzi gaabwe naye bajeti y’okwongeza omusolo ku mazzi k’eneemala eyisibwa olwo buli kintu kijja kutuuka okukaluba nga buli aliko ky’atunda akirinnyisizza bbeeyi nga yeekwasa amazzi.
Bwe kityo leka palamenti ebeere ya kisa eri gavumenti omusolo gwa Maria egugobe olw’okulokola abantu. Bwe kiba nga kati abasuubuzi baagudde dda eddalu ne batandika okwongeza emiwendo ku bintu nga bajeti tennayisibwa.
Ekyo kitegeeza nti bw’eneeyisibwa nga n’omusolo ku mazzi gutuntumuddwa olwo ensi eneeba etuuse okugwa eddalu lyennyini ekkankada. Sikulimba.


text:
Ziroobwe
Bya PROCOPIOS LUMU
JASPA Kizza Kisuze 63 omutuuze ku kyalo Bungo - Ziroobwe mu ggombolola Muwambya okulima enva endiirwa kumuyambye obutakaluubirirwa mbeera okuva lwe yawummula emirimu gye mu Posta Uganda mu 1990.
Engeri gye yatandika okulima enva endiirwa agyogerako bwati;
“Mu 1980 nafuna ekirowoozo ky’okulima enva kuba bwe nali nsomera e Kenya nalaba ng’abazirima bazifunamu ssente kuba zikula mangu.
Ekiseera kye namala nga nkola mu Posta Uganda nakung’aanya ssente ne ngula ettaka e Ziroobwe lya yiika 10.
Kuno kwe nnundira enkoko ntonotono, embuzi n’ente Eng’anda. Nnima ennyaanya, entula, bbiring’anya, kaamulali, pasley, amatooke, lumonde, muwugo, ssukkaalindiizi n’obutungulu.
Enva endiirwa nzirima okuzifumamu ssente era ebintu ntera kubireeta mu butale bw’e Kampala ng’ak’e Nakasero, Nakawa ne mu Owino.
Ku ttaka lyange kuliko ekitundu ekiri mu lutobazzi. Wano we nsinga okulimira enva endiirwa.
Kinnyambye kuba ne mu biseera by’ekyeya nsobola okulima kuba mubaamu amazzi amatono. Mu biseera eby’enkuba obulimiro bwe ntegeka okulimira mu mbusitulako amazzi galeme kubivunza.
Emboga
Zino nsooko kuzissa mu bbeedi. Zimalamu omwezi ne nzisimbuliza.
Ekifo we nzisimba nsooka kukitegeka era ettaka ne ndyongeramu nnakavundira. Mu mboga ntabiikirizaamu obutungulu kuba buyamba okugoba obuwuka obulya ebikoola by’emboga.
Mu kinnya mwe nsimba emboga nzisaamu ekigimusa ekya ‘double amonial phosphate’
Okuva ku kikolo ekimu okudda ku kirala ndeka amabanga ga ffuuti emu n’ekitundu ku emu n’ekitundu
Nzifuuyira nga nkozesa eddagala lya ‘insecticide ne Fungal side’ buli wiiki
Nfuba okulaba nga temumeraamu muddo era ennimiro ngibikka n’ebisubi.
Mu bbanga lya myezi nga esatu mba nkungula. Ntera kutunda nga ziwezezza kkiro 5 ku 1,000/- eri omuntu agikimye mu nniriro ate ze ndeeta e Nakasero nzitunda 1,500/-
Ennyaanya: Nazo nsooka kuzissa mu bbeedi oluvannyuma lw’omwezi ne nzisimbuliza.
Mu nnimiro mwe nzissa nsooka lugitegeka ne nnyongeramu nnakavundira avudde mu kalimbwe w’enkoko, obusa bw’embuzi n’ente.
Ennimiro ngibikka ereme kumeramu muddo mungi n’ennyaanya okuvunda nga zikoonye ku ttaka.
Ennyanya nzirandiza kuba ekika kye nnima ekya Anna F1 ne ‘Eden F1 high breed’ kiwanvuwa ate zibala nnyo.
Okuzirandiza kiziyamba n’okubala.
Gezaako okuzisalira zireme kusakaatira nnyoekizigaana okubala.
Nzifuuyira buli wiiki zireme kulumbibwa buwuka buzivunza.
Mu bbanga lya myezi etaano otandika okukungula okumala emyezi mukaaga.
Ebirungo by’alima; Nnima obutungulu n’ekika kye balyako ebikoola. Kuno kwe ngatta Persley gwe bafumbira mu nva z’ennyama.
Nnima ne Okra, Bamia ne Red radish. Byonna mbitwala mu katale k’e Nakasero.
Bye nfunye mu kulima enva endiirwa; Nsobodde okuwerera abaana nga bataano balina zi diguli e Makerere n’amatendekero amalala.
Nnina amaka mwe nsula. Nalinnya ennyonyi ne ng’enda e Bungereza kubanga nze nail omulimi asinga mu disitulikiti y’e Luweero .


text:
Kampala
ENNAKU zino abawala bangi baganza abasajja abakulu era nga n’abamu bali mu myaka gya bakitaabwe oba bajjajjabwe.
Embeera eno abantu bangi bagyebuuza, oba nga ddala omusajja mukulu n’omuwala omuto baagalana batya?
Okusookera ddala ngenda kwogera ku mukwano gwa mirundi ebiiri. Waliyo omukwano ogw’omusajja omukulu n’omuwala omuto nga ddala baagalana. Omukwano guno okusinga gubeera mu Bazungu. Mu mukwano guno, omuwala alina okuweza emyaka 18 kuba abeera yeesalirawo.
Omukwano guno tegulina buzibu kuba omusajja ayagala omuwala omuto agezaako okutegeera embeera ze era n’akola ebyo omuwala by’ayagala.
Mu mbeera eno era n’omuwala ayiga munne bulungi era n’amusanyusa mu ngeri eyo ey’emyaka emikulu.
Mu mbeera eno buli omu alina okwejjukiza buli lunaku nti munnange muntu mukulu oba akyali muto.Olina okugumira ebizibu by’abato oba eby’abakulu. Omuwala omuto ayinza okwagala okugenda mu mazina naye ate ng’omusajja ayagala kudda waka kunywa ku kacaayi.
Mu mbeera eno muyinza okuddayo ne munywa caayi naye manya nti ekiro musobola okugenda mu mazina.
Mu kwegatta omuwala alina okumanya nti omusajja ono amaanyi alina matono, era n’obwagazi butono.
Kino kitegeeza nti mu kwegatta kyangu omuwala okusigala nga tamaze oba nga tafunye ssanyu.
Nolwekyo omusajja alina okugezaako okunoonya omuwala obulungi afune obwagazi era n’okugezaako asobole okumalamu akagoba.
Abaagalana Jimmy Mbuule n’owuwe Sarah ab’e Buloba mu biseera byabwe eby’eddembe.
Mpozzi singa omuwala omunto yeegatta n’omusajja omukulu wabula ng’amulabira mu kifaananyi kya kitaawe oba jajjaawe, ng’obuzibu buzze.
Omuwala oba ayagala kunyumirwa omukwano n’omusajja omukulu alina okukyusa ebirowoozo n’amutwala nti mukwano gwe oba muganzi we era amwagala.
Endowooza eno bw’ekyuka, omukwano gugenda bulungi era omuwala ono taswala kutambula na musajja mukulu era amulaga abantu bulungi nga talina nsonyi.
Abakyala kye bagamba;
Ekirala omuwala omuto bw’ofuna omusajja omukulu manya nti ogenda kumulabirira nnyo okusinga ng’ofunye omuvubuka ow’emyaka gyo.
Abasajja bwe bakula banafuwa nnyo, ebintu ebisinga tebasobola kubikola ate beesiga nnyo abakyala okubayamba n’okubalabirira. Buno obuvunaanyizibwa omuwala omuto alina okubumanya. Ate singa abeera n’endwadde z’emyaka nga puleesa oba sukaali manya nti buvunaayizibwa bwo okumujjanjaba.
Naye embeera esinga mu Uganda be bawala abato abaagala abasajja abakulu olw’okufuna oba okwebeezaawo. Era n’abalenzi ennaku zino gye bali abaagala abakazi abakulu okusobola okubeerawo.
Mu mukwano bwe guti, omuwala talina ky’asobola kusalawo. Kino kitegeeza nti omusajja ono akozesa ssente oba ebyo by’amuwa okukwana oba okwegatta n’omuwala ono.
Ebiseera ebisinga omuwala tasobola kusalawo kya kukola. Kale mu kwegatta omusajja akozesa omuwala ate ng’omuwala mu kumukozesa mw’afunira by’ayagala.
Embeera eno si nnungi n’akamu wadde abantu bangi gye balimu era n’abazadde bangi batwala abaana mu mbeera eno.
Abawala oba abalenzi abaagala embeera eno okusinga banoonya kufuna era mu mbeera eno kizibu okutegeera munno kubanga toli mu mukwano era singa ky’oyagala kiggwaawo kitegeeza n’enkolagana eggwaawo.
Embeera eno erimu obuzibu nga siriimu, endwadde z’obukaba, okufuna embuto n’okuziggyamu.
Ekirala obeera teweeyagala anti ng’omanyi nti bakukozesa. Kya magezi okubeera n’omuntu gw’oyagala obulungi kubanga musobola okukubaganya ebirowoozo.


text:
Engeri Y'okuyiga N'obukodyo Bwakwo
Engeri ennungi ey'okwewala kino kwekukolerawo ekyo ky'oyagala okkola. Okola kino oteekwa okuba n'omutima ogwala okukikola era nga wekubiriza mu kino.
Webuuze ebibuuzo bino wa mmanga:
Bino bwobiddamu ojja kufuna obuvunanyizibwa okutandikirawo ekyo ky'oyagala okola.
Webonereze oba wekulise nga omaze omulimu ogwo
Beera nekilabo mu birowoozo byo ky'ojja okwewa nga omaze omulimu naye bwegukulema tewewa kirabo ekyo.
Beera n'okutya
Manya gwe wekka gwe ojja okwekubiriza. Muli beera nekirowoozo nti bw'otamala mulimu ogwo ojja kugwa ebibuuzo era teri ajja kuyamba okujjako gwe wekka ate era n'omutawaana gujja kugwiira gwe wekka singa oba toyise. Soka omale omulimu olyoke odde mu masanyu kuba kiba kirungi okwesanyusa nga ebirowoozo byo biri wamu.


text:
Eno y'endowooza oy'okugatta
amanyi, amagezi n'ebitone eby'enjawulo.Okukolera awamu obulungi
kwekuyiga obwegasi buno era n'okusobola okweyamba engeri gyetwawukana
mu mu butonde bwaffe okugeza nga mu ndowooza n'ebirala okujjamu
amagoba.
Enkolagana mu
bwegassi buno yesigamye ku kwesigangana.
Obutetenkanya
bulijjo kuzibu okulabika nga ekiri mu ndabirwamu. Tekutera kutegerekekerawo.
Ebirowoozo bilina kweyambisibwa kutukiriza mulimu si kubitabika
nabigendererwa by'abo abenonyeza ebyabye. Amanyi mu kolera awamu
gava mu kusobola kutwala maaso ebiroowozo bya bannakibiina.
Kiki ekivuddemu:
Ekivuddemu kiri ku lupapula, kyanjuddwa bwanjulwa oba kiri
ku lutambi lwa 'cinema'.
Omugaso gw'abasomesa
Okufuna amagoba mumulimu
kyesinziira nnyo ku kutegera obulungi ebigendererwa by'omulimu
ogwo okuva mu kunyonyora kwabasomesa. Awo nno ekibinja kirina
omulimu gwa manyi ogw'okutegeera era n'okujjamu ebigendererwa
bino amakulu.
Omulimu gw'ekibiina
gwanguyizibwa nnyo abasomesa abalungi naddala mukulambika omulimu
gwekibinja.
Okusomera oba okolera mu bibinja tekulina kuyisibwamu maaso era
ne banna kibiina abagala okuwabwa banabwe balina okwelindibwa
anti ekijja omonya, kinyaga bitono.
Okuyozayoza era
n'okwewa obubonero:
Kino kirina okwesigamizibwa
kukwenyiramu kw'abo abayozayozebwa era balina okubako kyebakoze
kukumaliza omulimu oba okugutwala maaso.
Okuwa obubonero kuno
kiba kirungi nekwesigamizibwa kukukakalukana kwabuli omu so si
kukugeranya banna kibiina. Kino tekiterebula bannakibiina ababa
tebafunye kuyozayozebwa.
Banna kibiina abakozi
ennyo ate n'abo abakyabula mu
Abo abakozi ennyo batera
okuyigiriza abakyabulamu okwerwanako. Mukuyiga kuno ate amagoba
gekibiina mu mulimu geyongera. Ate olaba n'abo abakozi ennyo oba
abamanyi bwebasomesa abalala nabo benyini abasomesa beyongera
okukenguka. Kati awo abakyabulamu baba bayigirizza abo ate ababasinga.
Abo abayigiriza era
beyongera okuganyulwa mu bukulembeze, muwekakasa kyebasomesa,
mukwefuga singa wabaawo obutategeragana n'ebirara ate ebyetagibwa
mukuyiga.


text:
Ebijjukizo: Kuno kwekugatta ennyukuta nga buli nyukuta erina ky'oyagala
ekujjukize okugeza nga KYO, kabala, yanjala, owumule. Oluusi
tukozesa bigambo bilamba naye nga bitujjukiza ennyukuta zetwagala
okujjukiza. Okugeza: Kabala Yanjala, Owumule ziba zikujjukiza
K, Y, O.
Okusengeka by'oyagala okujjukira mungeri gyebigoberagana Okusooka wejjukanye ennyukuta ezisooka oba enkulu mukigambo
zosobola okufanya ennamba. Okugeza omusajja nga ye nnamba
esooka. Omwana nga ye nnamba ey'okubiri naye oyinza ogenderera
amaloboozi kati nga ennyama nokifanya ennamba ey'okuna kuba biwulikika
kumpi kyekimu.
Ekiddako tondawo ekifananyi kubintu by'oyagala okujjukira osobole
okubijjukirira ku kifanyi ennyo okugeza okusobola okujjukira omugaati
kuba akafananyi nga omugaati kusigidwako omuzigo ogwa bulu bandi
(blueband).
Okujjukirira ku bifo: (Osobola okujjukira ebintu ng'abiri) Londa ekifo ky'omanyi oba kyojjukira obulungi. Kuba akafanyi
nga otambula mu kifo kino nga oyita okugeza nga mulyango, mu diiro,
mu kisenge emanju etc... Beera nga eteeka mu buli kintu ky'oyagala
ojjukire mu kifo kyakyo. Okugeza singa obadde oyagala kujjukira
ebintu bisatu. Ekisumuluzo, Erinya Francis ne langi yekiteteeyi
ky' olabye: Kuba akafanyi nti bwobadde oyingira osanze ekisumuluzo
ku mulyango bwoyingidde onsanze Francis atudde mu ntebe ate bwotuuse
mukisenge osanze ekiteteeyi ekya kilagala kiri mu bulili.
Awo omulimu gwokujjukira gujja kuba guwewuse nnyo.
Okujjukirira ku bigambo ebikulu: (Kino okusinga kya nimi ngwiira) Nga omaze okufuna ekigambo kyoyagala okujjukira funanyo ekigambo
mu lulimi lwo ekiwulikika mu ngeri emu nga ekigambo kyo. Kati
kubayo akafananyi ku kigambo kyolumi lwo nga kalimu amakulu agekigambo
ky'oyagala okujjukira.
Okugeza, singa obadde oyagala okujjukira ekigambo 'Enter'
ekyoluzungu kifananyirize kukigambo 'Ente' oky'oluganda. Kuba
akafananyi nga ente eyagala okuyingira ennyumba. Kati awo
buli lwonojukiranga nga ente yenyigiriza mumulyango eyingira ennyumba
ojja kujjukiranga 'Enter' kyekitegeeza.
Okujjukira amanya nga weyamba obufanyi bw'okubye mu bwongo.
Fanaganya endabika y'omuntu nelinya lye. Katugambe erinnya
Kato oyinza okulijjukira amangu singa Kato aba mutono kuba kato
ne 'katono' bifanagana.
Okuyunga Osobola okuyiiya olugero nga buli kirina kyekikujjukiza kuby'oyagala
okujjukira.


text:
D2 Video/Audio Discipleship Training Seminar
Translated from English into Luganda (Uganda)
Rev. Paul J. Bucknell
Reaching Beyond Mediocrity - Becoming an Overcomer
Omutendera Mu buyigirizwa 2 Okukunukiriza Ebisinga Ebimala
Video/audio Training: #1 Hope | #2 Choice | #3 Strength | #4 Fight
Overcome...:
#5 Anxiety | #6 Pride | #7 Lusts | #8 Anger
Overcome...:#9 Depression | #10 Overcomer
D2 Index | Luganda Main Training Index
Purpose of Discipleship 2: Reaching Beyond Mediocrity series shows the importance of hope and how to gain a strong confidence in God's Word so we can move on in their spiritual maturity towards the image of Christ. The first three lessons develop the foundation while the other lessons build upon that foundation as they treat special topics. Videos, audios and handouts are available with each lesson.
Okukunukiriiza Ebisinga Ebimala amasomo galaga omugaso gw’esuubi era n’engeri y’okufunamu obugumu obw’amaanyi mu kigambo kya Katonda tusobole okugenda mu maaso mu kukula kwaffe okw’Omwoyo nga tufuuka ekifananyi kya Kristo. Amasomo agasooka ana gakuza omusingi ogw’olutalo olw’Omwoyo nga ate amasomo amalala gazibwa kumusingi ogwo nga gogera ku nsonga endala.
Session Essomo #1
Establishing Hope - Okunyweza Esuubi
Establishing Hope, the first of ten videos in the Discipleship 2: Reaching Beyond Mediocrity series, shows the importance of hope and how to gain a strong confidence in God's Word so we can move onto the third level of discipleship. Bilingual: English into Luganda.
Yiga okukolagana n’obutaba na suubi kati!
Okunyweza esuubi, essomo elisooka mu buyigirizwa 2: Okukunukiriza Ebisinga Ebimala amasomo, galaga omugaso gw’esuubi era engeri y’okufunamu obugumu obw’amaanyi mu kigambo kya Katonda olwo fena tusobole okugenda mu maaso mu kukula kwafe mu mwoyo nga tutunulide edala ely’okusatu ery’obuyigirizwa.
Session Essomo #2
Discovering Choices - Okuzuula Okusalawo
Life is made of three kinds of choices that greatly affect our lives. Let's learn how to trust God and how this plays an important part in being an overcomer. Session #2 from Reaching Beyond Mediocrity - Being an Overcomer, translated from English into Luganda.
Lwaki to twaala yo dala mu maaso mu kukula kwo mu mwoyo?
Lwaki abakiriiza bamaliriza mu bulamu obumala obumazi era obuzibe bw’amaaso okusing okubeera mu bulamu obujjude Kristo? Okuzuula okusalawo kulaga okusalawo kwafe nga ku kwatagana ne suubi lyafe n’obugumu bwafe.
Lino ssomo lya musingi eritukulembera eri enkyukakyuka ey’amaanyi mu bulamu bwaffe.
Session Essomo #3
Gain Strength - Okufuna Amaanyi
God speaks to His people through His Word and uses the truth to set them free to overcome personal struggles including self-reliance and insecurity. Gideon is one man who was raised from his fears by God's powerful word. Gaining Strength is the third audio/video lesson in the Discipleship Level 2: Reaching Beyond Mediocrity translated from English into Luganda.
Okuzuula n’okumanyiira amaanyi g’ekigambo kya Katonda!
Katonda ayogera eri abantu be okuyita mu kigambo kye era akozesa mazima okubafuula abedembe. Amazima ganyweeza okukiriiza kwo era mungeri eya dala era ne kulwanyisa okubusabusa okuletabwa omubi. Yiga engeri Katonda gyayogera nawe.
Session Essomo #4
Fighting to Win - Okulwana Okuwangula
Lesson #4 "Fighting to Win" helps us understand spiritual warfare and put it into practice by highlighting the process through which it occurs. Learn how to overcome through a close examination of two deadly sins: self-reliance and insecurity. Learn to be victorious! Fighting to Win is the fourth audio/video lesson in the Discipleship Level 2: Reaching Beyond Mediocrity translated from English into Luganda.
Okutegeera olutalo olw’omwoyo era engeri ey’okuwangula okuyita mu mazima.
Okutegeera olutalo olw’omwoyo era n’okuteeka mu nkola nga olaga emitendera mwegiyita okubaawo. Yiga engeri y’okuwangula okuyita mu kugezesebwa okuli okumpi okw’ebibi ebibiri eby’akabi: okwesigama ku gwe kenyini n’obutali butebenkevu. Yiga okuba omuwanguzi!
Session Essomo #5
Possess God's Peace, Overcoming Anxiety- Okuwangula okwelalikirira: Okufuna Emirembe Gya Katonda
egy’omuwendo
Anxiety can overwhelm! Discover how to overcome anxiety by finding God's peace. Listen and see how step by step to find God's peace! Possessing God's Precious Peace: Overcoming Anxiety is the fifth audio/video in the Discipleship Level 2: Reaching Beyond Mediocrity.Bilingual: English into Luganda.
Tekaawo emirembe gya Katonda egitalina kamogo mu kifo ky’okweralikirira. Yiga ngeri ki wano!
Okweralikirira kusobola okwewunyisa! Zuula engeri ey’okuwangula okweralikirira nga ozuula emirembe gya Katonda. Wuliriza era olabe engeri dala ku dala gy’oyinza okuzuula emirembe gya Katonda! Funa emirembe gya Katonda egy’omuwendo: Okuwangula Okweralikirira ly’essomo ery’okutaano mu buyigirizwa ku dala 2: Okukunukiriza Ebisinga ebimala.
Session Essomo #6
Clinging to Humility, Overcoming Pride- Okuwangula Amalala: Okwenywereza ku Bukakamu
Pride is the greatest enemy of man. We commit all sorts of sins, but pride keeps us from repentance. Man’s arrogance forms a wall that keeps him from finding reconciliation. Only by understanding pride and taking steps to seek humility can we find restored lives. Clinging to Humility, Overcoming Pride is the sixth audio/video in the Discipleship Level 2: Reaching Beyond Mediocrity. Bilingual: English into Luganda.
Katonda ayogera. Waliwo awuliriza? Katonda atekaawo ekubo okumanyiira obulamu obujudde omwoyo.
Amalala ye mulabe w’omuntu asinga amaanyi. Tukola ebibi byonna, naye amalala gatugaana okwenenya. Obutawurila bw’omuntu bukola ekisenge ekimuziyiza okuva mu kuzuula okutabagana. Okujako nga tutegedde amalala era ne tutwaala amadala okunonya obukakamu y’engeri yokka gyetuzuula obulamu obuzidwawo.
Session Essomo #7
Embracing God’s Love,
Overcoming Lust - Okuwangula Okwaka: Okuwambatira Okwagala kwa Katonda
Overcome Lusts: Embrace God's Love helps one discover how to exchange inferior sexual lusts for the power of God's love! Lusts have become so commonly entertained that they are now considered normal in many places. The Lord shows us how we must overcome such lusts in order to see the power of God's love expressed through our lives. Lusts, after all, is just another form of selfism-antichrist. Embracing God's Love: Overcoming Lusts is the seventh audio/video session in the Discipleship Level 2: Reaching Beyond Mediocrity. Bilingual: English into Luganda.
Zuula engeri ey’okuwanyisiganya okwewulira n’okulumirizibwa kw’okwaka olw’amaanyi g’okwagala kwa Katonda!
Okwaka kufuuse kwa bulijjo nga kulowozebwa nga kwa buntu. Nedda! Mukama atulaga engeri gyetuteekwa okuwangula okwaka okwo mu ngeri tusobole okulaba amaanyi g’okwagala kwa Katonda nga kulabisibwa okuyita mu bulamu bwaffe. Okwaka, byonna nga biwedde, nayo ngeri ndala yakwefaako weka-omuwakanya wa Kristo. Okuwanbatira okwagala kwa Katonda: okuwangula okwaka lw’essomo ely’omusanvu mu buyigirizwa edala 2: Okukunukiriza Ebisinga Ebimala.
Session Essomo #8
Possessing God’s Patience, Overcoming Anger - Okuwangula Obusungu: Okufuna Obuguminkiriiza bwa Katonda
Possessing God’s Patience: Overcoming Anger #8 not only shows how to overcome anger but on how to gain the patience to rightly handle difficult people and situations. This is the eighth audio/video in the Discipleship Level 2: Reaching Beyond Mediocrity. Bilingual: English into Luganda.
Faayo engeri Katonda gy’asumululamu okwefuga eri Mukama asobozesa omu okuyimirira okusinga obusungu we buyinza okusanga n’obukyaayi bwabwo.
Essomo lino likebera empulira ay’omubirowoozo ne mu mwoyo ey’obusungu. Omuntu ow’obusungu talina kufuga ku nsi ye era mu kutabulwa agezaako okufuna okufuga okuyita mu bukambwe, okutisatisa, n’emungeri etakirizika. Ebivaamu kwe kutabulwa okusingaawo, okufiirwa okwefuuga, n’obusunga obungi.
Session Essomo #9
Adopting God’s Hope, Overcoming Depression - Okuwangula Okutabulwa: Okufuna Esuubi lya Katonda
Looking for help to relieve depression or find a cure to help the depressed? ‘Adopting God’s Hope, Overcoming Depression’ carefully examines the root sources of depression. If a person avoids dealing with the sources of depression, his or her depression will continue to disturb one’s life. Learn how to overcome depression, and God will use you to bring His hope into your soul and others! Adopting God’s Hope, Overcoming Depression #9:Reaching Beyond Mediocrity.
Tekawo esuubi lya Katonda n’esanyu mu kifo ky’okumalibwaamu amaanyi!
Okunonya okukakana okuva mu kutabulwa? ‘ Okuwangula Okutabulwa: Okufuna Esuubi lya Katonda’ mu bwegendereeza gezeesa ekikolo ensibuko ey’okutabulwa okuva mu ndaba ya Baibuli.
Singa omuntu agaana okw’angaanga n’ensibuko ey’okutabulwa, okutabulwa kwe kuja kweyongera okutabula obulamu bw’omuntu omu. Yiga okuwangula okutabulwa, era Katonda aja ku kukozesa okuleeta esuubi lye mu meeme yo n’abalala! ‘Okufuna Esuubi lya Katonda, Okuwangula Okutabulwa’ ly’essomo ely’omwenda mu massomo ku “ kukunukiriza Ebisinga Ebimala.”
Session Essomo #10
Be an Overcomer - Okubeera Omuwanguzi
Be an Overcomer: Learning transferable growth provides an overview and explanation of transferable overcoming principles so that one can use the Discipleship 2 series to obtain victory in every difficult area of one’s life. This is the last session of Reaching Beyond Mediocrity. Translated into Luganda.
Yiga Enono Eziwanyisika Ez’okukula
Ebitundu by’ekizibu kyo ky’akubaganyizibwaako ebirowoozo? Essomo lino liwa okulaba mu bulamba n’okunyonyola okw’enono eziwanyisika ez’okuwangula olwo omuntu omu asobole okuzeyambiisa Obuyigirizwa 2 amasomo okufuna obuwanguzi mu buli kitundu ekizibu eky’obulamu obw’omu.
Bilingual: English-Luganda materials->